text:
141Latelelang lorato, lo tlhoafalele dineo tsa mowa, mme bogolo gore lo rute.
2Gonne yo o buang ka loleme14:2 Go tewa puo e e sa tlhaloganngweng ke mangmang. ga a bue le batho, o bua le Modimo; gonne ga a utlwiwe ke ope, mme o bua masaitsiweng ka mowa. 3Mme yo o rutang ene o bua le batho tse di agang le tsa kgothatso le tsa nametso. 4Yo o buang ka loleme o a ikaga; mme yo o rutang o aga phuthego.
5Ke rata gore lo bue lotlhe ka diteme, mme ke rata gore bogolo lo rute; gonne yo o rutang o gaisa yo o buang ka loleme, fa e se gore a phutholole gore phuthego e agege.
1 Bakor. 12:10
6Jaanong, ba ga etsho, fa nka tla koo go lona, ka bua ka loleme, ke sa bue le lona ka tshenolo gongwe ka kitso gongwe ka polelelopele gongwe ka thuto, nka bo ke lo thusa eng?
7Le diletso tse di sa pheleng, e ka nna lotlhaka gongwe lengope, fa di sa farologanye medumo, go ka lemosega jang se se lediwang ka lotlhaka gongwe ka lengope? 8Kana fa lonaka lo ka ntsha modumo o o sa utlwaleng, ke mang yo o ka iketleeletsang go ya ntweng? 9Le lona jalo, fa lo sa bolele mafoko ka diteme a a utlwegang sentle, go tla tlhaloganngwa jang se se buiwang? Kana lo tla bo lo bolela tse di tsewang ke phefo! 10Le fa go na le mefuta e e kana kang ya dipuo mo lefatsheng, ga go na epe e e sa utlwaleng. 11Fa jaanong ke sa itse se puo e se rayang, ke tla bo ke tshwana le moeng mo go ene yo o buang, le ene yo o buang o tla bo a ntse jaaka moeng mo go nna. 12Le lona jalo, e re ka lo tlhoafaletse dineo tsa Mowa, tlhokomelang gore di lo atele, phuthego e tle e agege ka tsona.
13Ka moo, a ene yo o buang ka loleme a rapele gore a kgone go phutholola!
14Gonne fa ke rapela ka loleme, go tla bo go rapela mowa wa ka, mme tlhaloganyo ya me e tla bo e sa thuse ope. 15Jaanong go ka tweng? Ke tla rapela ka mowa, e bile ke tla rapela ka tlhaloganyo; ke tla opela ka mowa, mme le gona ke tla opela ka tlhaloganyo.
16Fa go sa nne jalo, e ka re fa o leboga ka mowa fela, mophuthego yo o sa go tlhaloganyeng o tla itse jang go bua a re: “Amen!” mo tebogong ya gago, ka a sa itse se wena o se buang? 17Le gale wena o leboga sentle, mme yo mongwe ene ga a agiwe.
18Ke leboga Modimo wa me, ka ke ka bua ka loleme bogolo go lona lotlhe. 19Mme mo phuthegong ke rata go bua mafoko a le matlhano fela ka tlhaloganyo ya me gore le ba bangwe ke ba rute, bogolo go go bua mafoko a le dikete di le some ka loleme.
20Ba ga etsho, se nneng bana mo tlhaloganyong, mme nnang masea mo bosuleng; mo tlhaloganyong gona lo nne banna.
Bafil. 3:12,15
21Mo molaong go kwadilwe ga twe:
“Ke tla bua le batho ba
ka dipuo di sele
le ka melomo ya ba sele;
mme le ka mokgwa o o ntseng
jalo ga ba nke ba nkutlwa,
go bua Morena.”
Jes. 28:11,12
23Fa jaanong phuthego yotlhe e phuthegetse felong go le gongwe, mme botlhe ba bua ka diteme, mme go tsena ba ba sa tlhaloganyeng gongwe ba ba sa dumeleng, a ga ba nke ba re: “Lo a tsenwa!”? 24Mme fa botlhe ba ka senola Lefoko la Modimo, mme go tsena yo o sa dumeleng gongwe yo o sa tlhaloganyeng, o tla lemosiwa molato ke botlhe le go atlholwa ke botlhe. 25Foo sephiri sa pelo ya gagwe se tla bonatsega; o tla itigela fa fatshe, a obamela Modimo, a bolela a re: “Ka nnete, Modimo o mo go lona.”
26Jaanong go ka tweng, ba ga etsho? E re fa lo phuthega, mongwe a na le sefela, yo mongwe a na le thuto, yo mongwe a na le tshenolo, yo mongwe a na le puo ya loleme, yo mongwe a na le phuthololo (ya yona); a tsotlhe tseo e nne tsa go aga phuthego.
12:8-10
Baef. 4:12
27Fa go buiwa ka loleme, a e nne ka tatelano ya ba le babedi gongwe ba le bararo, mme e seng go feta moo; yo mongwe ene a phutholole. 28Mme fa go se na mophutholodi, a ba didimale mo phuthegong, ba ipuele ka bosi, ba bue le Modimo ka pelo. 29Baporofeti bone a go bue ba le babedi gongwe ba le bararo, ba bangwe ba atlhole.
Dit. 17:11
30Mme fa yo mongwe a ka tlelwa ke tshenogelo, a ntse a ntse fa fatshe, a wa pele a didimale; 31gonne lo ka ranola lotlhe Lefoko la Modimo ka tatelano gore botlhe ba ithute, botlhe ba kgothadiwe. 32Mewa ya baporofeti e ikobela boporofeti. 33Gonne Modimo ga se wa tlhakatlhakanyo, ke wa kagiso jaaka go ntse mo diphuthegong tsotlhe tsa baitshepi.
34A basadi ba lona ba didimale mo diphuthegong; gonne ga ba a letlelelwa go bua, mme a ba ikokobetse jaaka molao le ona o bua.
1 Bakor. 11:3
Baef. 5:22
Tito 2:5
Gen. 3:16
35Mme fa ba rata go ithuta, a ba botse banna ba bone kwa gae; gonne go a rona, fa mosadi a bua mo phuthegong.
36A kampo Lefoko la Modimo le simologile mo go lona, gongwe a le ne la tla kwa go lona lo le losi? 37Fa motho a ikutlwa a le moporofeti gongwe a le wa mowa, a a itse gore tse ke di lo kwalelang ke ditaolo tsa Morena.
38Mme fa mongwe a sa utlwisise, a a nne a sa utlwisise!
39Ka moo he, ba ga etsho, tlhoafalelang go ranola Lefoko la Modimo, mme lo se iletse go bua ka loleme. 40A tsotlhe di dirwe ka maitsholo le ka thulaganyo!


c: text/html

text:
BASHA BA BOTSA JAANA
Ke Eng se ke Tshwanetseng go se Itse ka go Sotliwa ka Thobalano?—Karolo 1: Go Tila Dikotsi
Go sotliwa ka thobalano ke eng?
Le fa gone molao o tlhalosa “tshotlo ya thobalano” ka go farologana go ya ka mafelo, gantsi e kaya thobalano ntle le tetla ya motho yo mongwe, gongwe go dirisiwa dikgoka. Go ka akaretsa dilo tse di jaaka go sotla bana ka tsa thobalano, thobalano le ba masika, petelelo kgotsa go tsiediwa ke mongwe yo o ka mo tshepang—gongwe e ka nna ngaka, morutabana kgotsa moruti e le fela gore a tlhakanele dikobo le wena. Batswasetlhabelo bangwe ba dilo tseno ba a tshosediwa gore ba se ka ba bolelela ope ka se se ba diragaletseng.
Ngwaga le ngwaga Batho ba feta 250 000 kwa United States fela, ba bega fa ba sotlilwe ka thobalano. Mo e ka nnang halofo ya batho bano, dingwaga tsa bone di fa gare ga 12 le 18.
Se o tshwanetseng go se itse
Baebele e kgala go sotla ka thobalano. Baebele e bua ka segopa se se neng se tlhakantswe tlhogo ke thobalano se batla go betelela banna ba babedi ba ba neng ba etetse motse wa Sodoma dingwaga di ka nna 4 000 tse di fetileng. Tiragalo eo e bontsha sentle gore goreng Jehofa a ile a nyeletsa motse oo. (Genesise 19:4-13) Gape Molao o o neng o neilwe Moshe dingwaga di ka nna 3 500 tse di fetileng o ne o sa letlelele go tlhakanela dikobo le ba masika le go sotla ba lelapa ka thobalano.—Lefitiko 18:6.
Gantsi o sotliwa ka thobalano ke mongwe yo o mo itseng. Buka ya Talking Sex With Your Kids ya re: “Mo bathong ba le bararo ba ba betelelwang, ba le babedi ba itse motho yo o ba beteletseng. Ga se ope fela yo ba sa mo itseng.”
Go sotliwa ka thobalano go diragalela banna le basadi. Kwa United States, diperesente di le lesome tsa batswasetlhabelo ke banna. Go ya ka mokgatlho wa Rape, Abuse & Incest National Network (RAINN), Batswasetlhabelo ba banna “ba ka nna ba tshaba gore ba tla nna di-gay” kgotsa gore “ga se ‘banna ba sepe.’”
Ga go gakgamatse go bo tshotlo ya thobalano e anama. Baebele e ne ya bolelela pele gore mo “metlheng ya bofelo” batho ba le bantsi ba tla bo ba se na “lorato lwa tlholego” ‘ba le bogale jo bo tshabegang’ e bile ‘ba se na boikgapo.’ (2 Timotheo 3:1-3) Mekgwa eno e bonala sentle mo bathong ba ba lekang go ikgotsofatsa ka go sotla ba bangwe ka thobalano.
Go sotliwa ka thobalano ga se molato wa motswasetlhabelo. Ga go ope yo o tshwanetseng go sotliwa ka thobalano. Motho yo o molato ke yo o sotlang ba bangwe ka thobalano. Le fa go ntse jalo, o ka dira sengwe go leka go itshireletsa gore o se ka wa sotliwa ka tsa thobalano.
Se o ka se dirang
Nna o ipaakantse. Itse se o ka se dirang fa mongwe—tota le motho yo o ratanang le ene kgotsa wa losika, a leka go go pateletsa go robalana le ene. Lekgarebe lengwe le le bidiwang Erin la re go ipaakanyetsa seemo sengwe le sengwe se se ka go gatelelang, dira motshameko wa dilo dingwe tse di ka go diragalelang, mme o ipaakanyetse gore o tla dirang fa seo se direga. Erin a re: “Seo se ka lebega e kete ke boeleele fela, mme gone se tla go thusa gore o se ka wa nna motswasetlhabelo.”
Baebele ya re: “Jalo nnang lo tlhokometse ka kelotlhoko e kgolo gore kafa lo tsamayang ka gone ga se jaaka batho ba ba seng botlhale mme ke jaaka ba ba botlhale,. . . ka gonne malatsi a bosula.”—Baefeso 5:15, 16.
Ipotse jaana: ‘Ke ne ke tla dirang fa mongwe a ntshwara ka tsela e e dirang gore ke ikutlwe ke sa phuthologa?’
Loga leano la go sia. Mokgatlho wa RAINN o akantsha gore o “dumalane le ditsala tsa gago kgotsa ba lelapa la gago ka gore o tla dirisa lefoko lefe fa o ba founela go ba bolelela fa motho yo o nang le ene a dira gore o ikutlwe o sa phuthologa, mme ene a sa itse. Go tswa foo, ditsala tsa gago kgotsa ba losika ba tla tla go go tsaya kgotsa ba tla dira seipato sa gore o tsamaye.” Go tila maemo a a kotsi go tla dira gore o se ka wa feleletsa o utlwile botlhoko.
Baebele ya re: “Yo o botlhale ke yo o boneng masetlapelo a bo a iphitlha, ba ba se nang maitemogelo ba fetile mme ba tla boga matswela a a botlhoko.”—Diane 22:3.
Ipotse jaana: ‘Ke na le leano lefe la go sia?’
Baya melelwane mme o se ka wa e tlola. Ka sekai fa e le gore o ratana le mongwe, bua le ene ka gore ke eng se lo ka se dirang fa lo le mmogo le gore ke eng se lo sa tshwanelang go se dira. Fa motho yoo a tsaya gore go baya melelwane ke boeleele, batla yo mongwe yo o ka ratanang le ene—yo o tla tlotlang melelwane ya gago.
Baebele ya re: “Lorato . . . ga lo itshware ka tsela e e sa tshwanelang, ga lo ipatlele melemo ya lone fela.”—1 Bakorintha 13:4, 5.
Ipotse gore: ‘Ke na le mekgwa e e ntseng jang ya boitsholo? Ke boitsholo bofe jo bo sa siamang?’

robotstxt: allowed

filter: keep


text:
O tleleimile ka mmueledi mme ga gona tshwelelo pele kgotsa karabo kgotsa o nagana gore ga o a duelwa madi a a go tshwanetseng!
Ba bueledi ke baitsanape baba i pofileng go:
- Go emelela ka bokgoni jotlhe jwa bone
- Ba rotloetsa ka botlalo tleleimi ya gago ya RAF
- Batlisisa ka botlalo le go rulaganya tleleimi ya RAF
- Ba go romele go ya go tlhatlhobiwa go supa di tlamorago tsa nako e telele go ya ka kgobalo nngwe le nngwe
- Le go berekela mo nakong go netefatsa gore o fitlhelela tleleimi e siameng go ya ka molao
Fa mmueledi a retelelwa ke go dira se, oka:
- Mmege ko balauding le batsamaise go batlisiwa, fa go tlhokega a atlholwe mmueledi yoo kgotsa,
- Ba tla ntsha kgato ya molao e laelang gore ba duele madi otlhe a ba a latlhegetsweng kantlha ya mmueledi yoo.
Ba bueledi bana le polokelo tshireletso kgatlanong le tatlhegelo
Rea go tlhokang gotswa mo go wena:
- Maina ka botlalo
- Nomoro ikwadiso
- Nomoro ya mogala
- letla la kotsi
- Tlhaloso e kutshwane ka ga kgobalo ya gago
Retla netefatsa gore ona le tshegetso e o e tlhokang. O ka golagana le rona ka go:
- Go romela “call me back”go 063 393 3719
- Romela WhatsApp go 063 393 3719
- Kgotsa kgotlha fa go romela Emaile: hello@aprav.co.za
O mongwe wa leloko la setlhopha sa rona o tla ikgolaganya le wena mo matsatsing.


text:
A E TLHAMILWE?
Ntshi e e Fofang ka Ponyo ya Leitlho
Fa e le gore o kile wa leka go bolaya ntshi, o a itse gore ga go motlhofo. Fa e ka lemoga gore o batla go e bolaya, e tšhemoga ka ponyo ya leitlho.
Baitsesaense ba re go na le mofuta mongwe wa ntshi e e bidiwang fruit fly. Ba re ntshi eno e tsapoga ka lobelo lo lo makatsang. Porofesa Michael Dickinson a re “di tsalwa di ntse di itse go fofa ka lone lobelo loo. Go tshwana le go tsenya ngwana yo o sa tswang go tsholwa mo sefofaneng a bo a se fofisa motlhofo fela.”
Babatlisisi ba ile ba rekota tsela e ntshi eno e fofang ka yone mme ba re e phaphatha diphuka tsa yone makgetlo a le 200 mo motsotswaneng. Mme e tlhoka go phaphatha gangwe fela e bo e kgona go tshaba.
Go e tsaya nako e kae go tsiboga? Le fa leitlho le bonya ka bonako, babatlisisi ba fitlhetse gore ntshi eno e tsiboga ka lobelo lo lo fetang lwa ponyo ya leitlho kgakala. Porofesa Dickinson a re “ntshi eno e kgona go lemoga ka bonako gore kotsi e tlhaga kae, mme ka ponyo ya leitlho e bo e kgona go bona gore e ka tshabela kae.”
Babatlisisi ba sa ntse ba sa tlhaloganye gore go tla jang gore ntshi ya boboko jo bo kananyana e dire dilo ka lobelo lo lo kana.
O akanyang? A go itletse fela gore ntshi eno e kgone go fofa jaana kgotsa a go na le yo o e tlhamileng?


text:
E a re ba bua ba re, ngwao boswa. Ba re go bua jalo ba raya gore ngwao ke yone bokao jwa setshaba; e farologanya motho le batho ba bangwe, e farolganye setshaba le ditshaba tse dingwe.
Ba tswelele ba re, ka ngwao ke boswa, e tshwanetse go babalelwa, ya somarelwa, gore e tle e fitlhelwe le ke dikokomane tse di tlang. Bangwe ba re, ka ke eo e lebega e nyelela, re tshwanetse ra leka ka thata go e tsosolosa. Jalo he, malatsi ano, re a tle re bone go tshwerwe meletlo ya go leka go tsosa ngwao. Ka merafe ya Batswana e farologanye, meletlo e tshwarwe mo mafelong a a farologanyeng go ya ka merafe eo.
E re bangwe ba tshwere Dithubaruba, e le moletlo wa ngwao, ba bangwe ba tshware o mongwe fale mme ba o bitse ka leina le sele la morafe wa bone.. Ba bangwe ba dire Dikgafela fa bangwe fale bone ba bolotsa bojale le bogwera. Godimo ga moo, go nne le mmino o o farologanyeng, e ntse e le go ya ka merafe ya Setswana. Mongwe go twe ke Borankana, Phathisi, Polka, mongwe o bidiwe ka leina la morafe oo, go twe ke wa Sebirwa, kana, wa Sekalaka. Go ntse go ntse jalo, go nne le mmino mongwe o itiretswe ke setlhpha sengwe, kgotsa, ke motho mongwe, a le nosi fela foo, mogopolo e ntse e le go leka go somarela ngwao.
Re utlwa fa mongwe wa batho ba go nna jalo, e le Rre Mosimanegape Matlho yo o itsegeng thata ka leina la Sua Pan. Ga twe Sua Pan o bolela fa a tswa kgakala le pina kana koma e bile e le yone e mo dirileng se a leng sone. A bolela a tswa kgakala le pina jaana, o e bonetse kae? O bolelwa a e bonetse mo lelwapeng la bone, ka ke lelwapa la koma. Go bonala gore, ka mutlwa wa noko o tlhabela bonyaneng, ntsanyana ya maitaya sebatana yone e bonwa mabotobotong, ya re gone foo, a tshwara, a tshwarela ruri Sua Pan. Mme a tswelela jang? Re utlwa gore, e rile jaanong a tiisa, a tlhwaafala, a itshwaraganya le setlhopha sa Mogwana Traditional Troupe. Fa a le koo, a bo a sa tsamaela maoto go ruruga. Ke gore, a sa tsamaela lefela, a sa tsamaya mosepele o o tlaa se keng o mo thuse ka sepe. Go ya ka polelo ele, a godisa talente ya gagwe. A le gone koo, a tlola melelwane, a ya go diragatsa kwa mafatsheng a sele, mangwe a one e le Ivory Coast, Ghana, le Britain Ka tsela eo, sa mo tlhatlosa setlhopha sa Mogwana.
Setswana sa re, ‘Ngwana wa mmelegelwa ruri ga a tsamaye.’ Se raya gore, fa ngwana a sa rutwe, a sa ithute, go itirela, e tlaa re ka moso batsadi ba kgaoganye nae, go nne thata gore a itirele. Go a bonala Sua Pan a lemoga gore Mogwana Traditional Troupe e mmelege mme ga e ka ke ya mmelega botshelo jwa gagwe jotlhe. Go ya ka polelo, ka ngwaga wa 2011, a tlogela Mogwana, a ema fale a le nosi. Ga nna jang? Re utlwa gore, a nna a gatela pele. Ya re ka 2016, a gatisa alebamo ya gagwe ya ntlha e a neng a e bitsa Pipimpi Madala. E a re fa leina le bidiwa le bo le raya sengwe. Le, la Pipimpi, ga go tlhalosiwe gore le raya eng. Morago ga Pipimpi ga tla e nngwe yone e bidiwa Sua Pan Individual Brilliance-Tshwaro. Gore leina le, le raya eng go ntse ga go tlhalosiwe. Fela ga twe, molaetsa wa dipina tsa lone ke wa lorato fa gare ga monna le mosadi le batho botlhe fela. E nne molaetsa o o monate.
Jaaka gale, re ntse re ikamile Dikgang (Daily News) mme re fitlhela polelo e ka Sua Pan mo go yone.Fa e bua ka fa Sua Pan a reng o ne a tla a ntse a gola le pina ka teng, Dikgang (Daily News)Ngwanatsele 15 2018 ya re;
‘Go goleng game ntate o ne a mpitsa Matswaitswai mme nna ……’ Fa re tswelela le polelo, fa tlase fale, re bone seele se se reng;
‘Maikaelelo ame ke go …..’
Leba ka kelotlhoko mme fa godimo fa, o tlaa bona lefoko ‘game’ le ‘ame.’ Kgang ya rona gompieno ke go supa gore mafoko a mabedi a, ga a a kwala sentle. Re re, ga se la ntlha re bona phoso e. Re kile ra e bona nako nngwe mme ra re, mafoko a, fa a kwadilwe jaaka a kwadilwe jaana, ga a kwalwa sentle ka a kwadilwe e le maina. Nako ele, re ne ra re, phoso e dirwa ke gore go tshwaragantswe mafoko a a ka bong a kgaoganye, a sa tshwaragana. Mme go ntse go ntse jalo. Go kwala sentle ke gore mafoko a, a kgaoganngwe go twe ‘Go goleng ga me…., ‘Maikaelelo a me…..’
Fa ba ruta Setswana ba tlaa re, lefoko ‘ga’ le ‘a’ ke magokedi, fa ‘me’ lone e le lerui. Ba re, jalo he, mafoko a, a tshwanetse go kgaogana le ‘me’ yo ene e leng lerui, a supa gore selo se ruilwe ke mang, ke sa ga mang, Go raya gore, ka nako tsotlhe, magokedi a tshwanetse go kgaoganngwa le mafoko a mangwe. E ntse e le nako ele, re ne ra re, fa re re, ‘lame, game, same, wame, le a mangwe fela jalo, ga re kwale sentle ka go kwala jalo re kwala maina.’ Go kwala sentle a re kgaoganye legokedi le lerui re re, ‘la me, (legapu) ga me,(golonyana) sa me, (selepe) wa me, (ngwana), jalo, jalo, fela.


text: 13 Tswelelang lo ratana jaaka bana ba motho ba ratana.+2 Lo se ka lwa lebala go amogela baeng,*+ ka gonne bangwe ka go dira jalo ba ne ba amogela baengele ba sa itse.+3 Nnang lo akantse ka ba ba kwa dikgolegelong*+ jaaka e kete lo tshwerwe le bone,+ le ba ba bogisiwang, ka gonne le lona lo tshela mo lefatsheng.*4 A batho botlhe ba tlotle lenyalo, e bile monna le mosadi ba ba nyalaneng ba tshwanetse go tshelela maikano a ba a dirileng,+ ka gonne Modimo o tla atlhola batho ba ba dirang boitsholo jo bo sa siamang jwa tlhakanelodikobo* le batho ba ba dirang boaka.+5 Lo se ka lwa rata madi,+ go na le moo, kgotsofalelang dilo tse lo nang le tsone.*+ Gonne Modimo o rile: “Ga nkitla ke go tlogela, e bile ga nkitla ke go latlha.”+6 Ka jalo, a re se kang ra boifa mme re re: “Jehofa* ke mothusi wa me; ga nkitla ke boifa. Motho a ka ntira eng?”+7 Gakologelwang ba ba lo etelelang pele,+ ba ba lo boleletseng lefoko la Modimo, mme fa lo ntse lo bona melemo ya tsela e ba itshwarang ka yone, lo etse tumelo ya bone.+8 Jesu Keresete e sa ntse e le ene go tloga maabane, go tla fitlha gompieno le ka bosakhutleng.9 Lo se ka lwa faposiwa ke dithuto tse di farologaneng le tse di sa tlwaelegang, ka gonne bopelonomi jo bogolo* ke jone jo bo tla lo nonotshang* e seng dijo,* ka gonne ba ba amegileng ka dijo ga di ba tswele mosola.+10 Re na le sebeso se ba ba dirang tirelo e e boitshepo kwa motlaaganeng* ba se nang taolo ya go ja mo go sone.+11 Gonne ditoto tsa diphologolo tse moperesiti yo mogolo a isang madi a tsone e le setlhabelo sa boleo mo lefelong le le boitshepo, di jewa ka molelo kwa ntle ga kampa.+12 Ka jalo, Jesu le ene o ne a bogisediwa ka kwa ntle ga kgoro ya motse,+ gore a dire batho boitshepo ka madi a gagwe.+13 Ka jalo, a re yeng kwa go ene kwa ntle ga kampa, mme re kgobiwe fela jaaka a ne a kgobiwa,+14 ka gonne mono ga re na motse o o nnelang ruri, mme ka tlhoafalo re letetse o o tla agiwang mo nakong e e tlang.+15 A ka metlha re bakeng Modimo ka Jesu, ka gonne seno se tshwana le setlhabelo se re se ntshetsang Modimo.+ Re dirise melomo ya rona go bolelela ba bangwe leina la gagwe phatlalatsa.+16 Gape lo se ka lwa lebala go dira se se molemo le go abela ba bangwe dilo tse lo nang le tsone,+ ka gonne go dira jalo go tshwana le go ntsha ditlhabelo mme seo se itumedisa Modimo.+17 Utlwang ba ba lo etelelang pele+ mme lo ba ikobele,+ ka gonne ba lo tlhokometse e bile Modimo o tla ba atlhola go ya ka ditiro tsa bone.+ Fa lo dira jalo, ba tla dira tiro ya bone ka boitumelo mme e seng ka kutlobotlhoko, gore seno se se ka sa lo gobatsa.18 Nnang lo re rapelela, ka gonne re dumela gore re na le segakolodi se se ikanyegang,* e bile re eletsa go ikanyega mo dilong tsotlhe.+19 Mme segolobogolo ke lo rotloetsa gore lo rapelele gore ke tle ke boele kwa go lona ka bonako.20 Jaanong e kete Modimo wa kagiso, yo o tsositseng modisa yo mogolo+ wa dinku mo baswing, e bong Morena wa rona Jesu, ka madi a kgolagano ya bosakhutleng,21 a ka lo naya sengwe le sengwe se se molemo gore lo dire thato ya gagwe. E bile e kete a ka re tlhotlheletsa go dira se se mo itumedisang a dirisa Jesu Keresete. A a galalediwe ka bosakhutleng le go ya go ile. Amen.22 Jaanong bakaulengwe, ke lo rotloetsa gore lo reetse lefoko leno la kgothatso ka bopelotelele, ka gonne ke lo kwaletse lekwalo le lekhutshwane.23 Ke lo itsise gore mokaulengwe wa rona Timotheo o golotswe. Fa a ka tla ka bonako, ke tla tla le ene fa ke tla go lo bona.24 Ntumedisetseng botlhe ba ba lo etelelang pele le badumedimmogo le rona. Bakaulengwe ba kwa Itali+ ba a lo dumedisa.25 A bopelonomi jo bogolo jwa Modimo bo nne le lona.


text:
BaTsonga
Batsonga ga se morafe o o tshwanang. Borrabona bagolo ba tlile ba tswang kwa Mozambique wa gompieno go nna mo Aforika Borwa ka ngwagakgolo wa bo19, ka kakaretso ka ditlhopha tse dinnye kwa ntle ga dikgosi.
Gompieno Batsonga ba lebaganeng thata le Nagafatshe mo gare ga dithabana le melelwane ya bophirima ba Phaka ya Bosetšhaba ya Kruger.
Translated by Lawrence Ndou
Mo setšhabeng sa setso sa Batsonga, go tlhopha molekane e ne e se selo se tlhamaletseng, jaaka thulaganyo e ne e latela melao e e rileng. Sa ntlha bontsale ba ne ba ka se kgone go nyala; go beeletsa ngwana go ne go sa dirwe, fela rre o ne a ka atlanegisa...more
Gompieno go feta seripa gare sa Batsonga ba mo dikerekeng tsa Sekeresete, bogolosegolo Dikereke tse di Ikemetseng kgotsa Kereek ya Evangelical Presbyterian (Boromiwa ba maloba ba kwa Siss)....more
Ka bo1890 dipolase tsa kwa Nagafatsheng di ne siametse go feta ga nnye go tsoma le temothuo ya go itshedisa, le beng ka bonako ba ne ba di rekisia baakanyi ba ba batlang diminerale....more
Batsonga ba itsewe thata ka ngwaoboswa ya bona e e humileng e e theilweng mo go tshamekeng mefuta e e farologaneng ya didiriswa tsa mmino....more
Batsonga ba ba tlogileng kwa lobopong ka ngwagakgolo wa bo19 ba tlisitse metswedi e mentšhwa ya dijo mo Teransefala, go akaretsa cassava (manioc), mefuta e e rileng ya matonkomane, ditapole le mabele....more
Jaaka bakoloniale ba basweu ba gateletse molao wa bona mo metseselegaeng ya Batsonga, dithata tsa dikgosi di fokotsegile. Ka bo1920 basweu ba le bantsi ba bone go senyega ga bogosi le moriti wa boganana ba tsa sepolotiki....more
Botsalo jwa ngwana ke nako ya boitumelo that mo setšhabeng sa Batsonga. Gantsi basadi ba losika ba bogolwane, kgotsa basadi ba bangwe, ba ne ba thusa bomme ba baimana mo dikgatong tsa bofelo tsa boimana ba bona le botsalo jwa ngwana....more
Mo tshimologong ya bo1820, ba ne ba tsenelwa ke batho ba leleme le le tswanang le la bona ba ba neng ba kgoromediwa go tswa kwa lebopong ke bagapi ba baNguni....more


text:
Batswana ka go farologana ba a tle ba lele ka gore metse ya bone e saletse kwa morago, ga e na ditlhabololo. Bangwe ba re, metse e mengwe e tshwana le motse mongwe, o baopedi bangwe ba reng ke Jerusalema yo mosha, e a benya, e phatsima dinaledi, fa wa bone one o le lefifi.
Ba a bo ba raya gore, metse eo, e na le motlakase, fa mo ga bone gone motlakase o se yo. Ba bangwe ba re, ba tshela ka go kolobetsa kgokgotsho ka mathe; ke gore, motse wa bone ga o na metsi, ba bolawa ke lenyora. Bangwe ba re mo ga bone ga go na ditsela, mo go leng teng, ke mebilana fela. Bangwe fale ba re ga ba na dikole, bana ba rutelwa ka fa tlase ga ditlhare. E re puso e araba e re, tse tsotlhe ke ka gore, ga go na madi, kana, mo go leng teng ga go ka ke ga kgona go dira dilo tsotlhe nako e le nngwe. Go twe, batho ba se itlhoboge, ba nne ba solofetse gore, nako nngwe, sengwe se tlaa dirwa. Batho ba lete, mme bangwe ba felele ba letile lefifi. Ba bangwe go se ke go nne jalo, bone e re morago ba bone sengwe.
Gompieno re utlwa fa kwa Serinane, mo kgaolong potlana ya Letlhakeng, go agiwa madirelo a molora, se, e le tsela nngwe ya go tlhabolola motse oo, le kgaolo e o mo go yone. Re utlwa gore, e rile ngogola mopalamente wa kgaolo ya Lephepe-Letlhakeng, a tshwere phuthego kwa Serinane, gone kwa madirelo a agiwang teng, molaodi wa kgaolo potlana ya Letlhakeng a bolela fa madirelo ao, e le mangwe a madirelo a matona mo motseng oo, le mo go yone kgaolo, e bile e le one a mohuta oo fela lefatshe leno lotlhe. Mme fela, go bonala madirelo a, a ne a se ka a agiwa, a felela nako e le nngwefela. Ga twe kwa phuthegong eo ya mopalamente, morafe o ne wa lela ka gore, ka nako eo, madirelo a ne a se na motlakase, a se na metsi. Go bolelwa gore, e rile go araba selelo se, molaodi wa kgaolo a bolela fa metsi le motlakase di ne di le gaufi le go goroga ka go ne go setse go kopanywe le ba lephata le le lebanyeng gore tseo di tle di bonale.
Godimo ga gore ka nako ele, madirelo a ne a se na metsi le motlakase, re utlwa fa gape a ne a direla kwa sekoleng mme morago ga tla mogopolo wa gore a agelwe ntlo ya one a le nosi koo. Ga re itse sentle mme gongwe se, e ne e le gone go tshaba gore lerotse la makopo ga le na kgodu. Polelo ya re, madirelo a huduga koo, a ya kwa diofosing ya boipelego. A a tlaa nnela koo ruri, kgotsa, a tlaa boa a huduge gape, ga re tse ga re itse, polelo ga e tlhalose sepe. Mme one madirelo a, a bonala a tlaa thusa morafe wa Serinane le kgaolo yotlhe ka eng? Re setse re utlwile fa madirelo a, e le madirelo a matona a kgaolo eo. Mo go raya gore, morafe koo, o ka ipelafatsa ka one gore, le bone, ke batho, puso e ba gopotse ya ba direla sengwe se sentle thata. Go sale foo, re dumela gore, fa madirelo a a ka itshetlela, a tlhomama, a nna one tota, a tlaa thusa batho go bona ditiro mme se, se tokafatse matshelo a bone, fela jaaka go twe molaodi o ne a kaya ka nako ele. Godimo ga seo, re dumela fa madirelo a, a tlaa kgaolela batho mosepele, a ba fokoletse ditshenyegelo tsa go palama, ba ya go reka melora kwa mafelong a a kgakala le bone jaaka Letlhakeng. Tse, e ka nna tsone monate, mosola, wa madirelo a Serinane.
Polelo ya madirelo a, re e tlelwa ke Dikgang (Daily News) Fa e bua ka fa morafe o neng o lela ka teng gore madirelo ga a dirwa a wela, Dikgang (Daily News ) Phatwe 2 2018 ya re;
‘…..ba supa fa motlakase le metsi e le konokono ebile di kgoreletsa tswelelo pele…..’
Re tlaa nna re re, bala temana e re e nopotseng e sentle mme mo go yone, o tlaa bona lefoko ‘ebile.’ Lefoko le, le dirisitswe gane mo polelong ele ya madirelo a molora kwa Serinane mme le sa dirisiwe sentle. Phoso ke eng? Phoso ke gore, lefoko le, le ka bo le kgaogantse mafoko a a mo go lone mme boemong jwa seo, la a kopanya. E, ke phoso e e setseng e kiie ya direga mme ra bua ka yone gore, lefoko le, ga le kwale jalo. Morago ya nna ya tla, mme ra se ka ra itsapa, ra nna ra leka go supa gore tota lefoko le, le tshwanetse go kwalwa jang. Go ntse ga go siame. Gongwe o tlaa hakgamala, o botse gore, gone mme re kwale jang. Re setse re buile gore, fela jaaka go tle go direge le ka mafoko a mangwe, lefoko le, le kopantse mafoko a mabedi a a ka bong a kgaoganye.
Go tserwe ‘e’ a kopanngwa le ‘bile’ ga dirwa ‘ebile.’ Re a tle re re, fa re bala, go tlaa balega e ne e kete re kwadile sentle mme tota e se gone. Jaaka re setse re kaile, go kwala sentle, ke gore, fa godimo fale, temana ele e re, ‘……ba supa fa …..e le konokono e bile di kgoreletsa…..’ Jaana, re tlaa bo re kwadile sentle thata, re tswerefetse; re kwadile ka botswerere. Jaanong, a re se lebale, ke gore, re se ka ra lebala gore lefoko ‘e bile’ ke mafoko a mabedi a a sa tshwaraganeng, ga se lefoko le le lengwe.


text:
201Ka letsatsi la ntlha la beke Maria Magtalena a ya kwa phupung phakela go sa le lefifi, a fitlhela letlapa le tlositswe mo phupung. 2Ke fa a siana, a tla kwa go Simone Petoro le go morutwa yo mongwe yo Jesu a neng a mo rata, a ba raya a re: “Ba tlositse Morena mo lebitleng, mme ga re itse gore ba mmeile kae.”
3Petoro le morutwa yo mongwe ba tloga, ba fitlha kwa lebitleng. 4Ba siana mmogo ka bobedi jwa bone; mme morutwa yo mongwe a sia Petoro, a fitlha pele kwa lebitleng. 5Ya re a inama, a fitlhela masela a letseta a beilwe fa fatshe, mme a se ka a tsena. 6Jaanong Simone Petoro a tla, a mo setse morago, a tsena mo lebitleng, a bona masela a beilwe fa fatshe. 7Lesela le le neng le le mo tlhogong ya gagwe le ne le sa bewa le masela a mangwe, mme le phuthilwe go sele fa thoko.
8Foo morutwa yo mongwe yo o fitlhileng pele fa lebitleng le ene a tsena, a bona, a ba a dumela; 9gonne ba ne ba ise ba itse Lokwalo lo lo reng: “O tshwanetse go tsoga mo baswing.”
Dit. 2:24-32
10Jaanong barutwa ba boela kwa gae.
11Maria a bo a eme fa ntle ga lebitla a lela; ya re a ntse a lela, a inama, a okomela mo lebitleng, 12a bona baengele ba le babedi ba ba apereng bosweu, ba ntse mongwe fa tlhogong, yo mongwe fa dinaong, fa serepa sa ga Jesu se neng se letse teng. 13Bao ba mo raya ba re: “Mosadi, o lelelang?”
A ba fetola a re: “Ke ka gonne ba tlositse Morena wa me, mme ga ke itse gore ba mmeile kae.”
14Ya re a sena go bua jalo, a retologa, a bona Jesu a eme, mme a sa itse gore ke Jesu. 15Jesu a mo raya a re: “Mosadi, o lelelang? O batla mang?”
Ene a gopola gore ke molemi wa tshimo, a mo raya a re: “Morena, a e re fa e le wena yo o mo tlositseng, o mpolelele gore o mmeile kae, mme ke tla ya go mo tlosa.” 16Jesu a mo raya a re: “Maria!”
Maria a retologa, a mo raya ka Sehebere a re: “Rabuni!” (ke go re: “Moruti wa me.”)
17Jesu a mo raya a re: “Se nkame; gonne ga ke ise ke tlhatlogele kwa go Rre; tsamaya, o ye kwa go bana ba ga Rre, o ba ree o re: ‘Ke tlhatlogela kwa go Rre yo e leng le Rraeno, kwa Modimong wa me o e leng le Modimo wa lona.’ ”
18Maria Magtalena a ya a bolelela barutwa a re: “Ke bonye Morena!” le tse a di mo laetseng.
19E rile ka maabanyane a lone letsatsi leo, e le la ntlha la beke, mejako ya kwa barutwa ba neng ba phuthegetse teng e tswetswe ka ntlha ya go boifa Bajuta, Jesu a tla a ema mo gare ga bone, a ba raya a re: “A kagiso e nne le lona!” 20Ya re a sena go bua jalo, a ba bontsha diatla le letlhakore. Ya baa gona barutwa ba itumelang, ka ba bona Morena.
21Jesu a ba raya gape a re: “A kagiso e nne le lona! Ke a lo roma, jaaka Rara a nthomile.”
22Ya re a sena go bua jalo, a ba budulela, a ba raya a re: “Amogelang Mowa o o Boitshepo! 23Ba lo ba itshwarelang dibe tsa bone ba di itshwaretswe; mme ba lo ba balelang dibe tsa bone ba di baletswe.”
18:18
24Thomase mongwe wa ba ba 12, yo o bidiwang Lefatlha, o ne a se na nabo, fa Jesu a tla.
14:5
25Jaanong barutwa ba bangwe ba mo raya ba re: “Re bonye Morena.”
Ene a ba raya a re: “Fa ke sa bone dipadi tsa dimapo tsa tshipi mo diatleng tsa gagwe, le go tsenya monwana wa me mo dipading tsa dimapo, ka ba ka tsenya seatla sa me mo letlhakoreng la gagwe, ga nka ke ka dumela.”
26Ya re morago ga malatsi a a robedi barutwa ba gagwe ba bo ba le mo teng gape, le ene Thomase a na nabo. Jesu a tla gape, mejako e tswetswe, a ema mo gare a re: “A kagiso e nne le lona!” 27A ba a raya Thomase a re: “Ntshetsa monwana wa gago kwano, o lebe diatla tsa me; o ntshetse seatla sa gago kwano, o se tsenye mo letlhakoreng la me; o se nne yo o sa dumeleng, mme o nne yo o dumelang.”
28Thomase a mo araba a re: “Morena wa me le Modimo wa me!”
29Jesu a mo raya a re: “Thomase, o dumetse, ka o mponye. Go sego ba ba dumetseng, le fa ba sa bona.”
30Jesu o dirile ditshupo tse dintsi tse dingwe fa pele ga barutwa ba gagwe tse di sa kwalwang mo lokwalong lo. 31Mme tse, di kwadilwe gore lo dumele, fa Jesu e le Keresete, Morwa Modimo, mme ka go dumela lo bone bophelo ka leina la gagwe.


text:
22 Tlhopha go nna le leina le le molemo* go na le go tlhopha dikhumo tse dintsi;+Go tlotliwa* go botoka go na le selefera le gauta.2 Mohumi le mohumanegi ba tshwana ka seno:*Botlhe ba bopilwe ke Jehofa.+3 Yo o botlhale o bona kotsi a bo a iphitlha,Mme yo o se nang maitemogelo o tswelela a tsamaya a bo a tlelwa ke ditlamorago tse di botlhoko.4 Diphelelo tsa boikokobetso le go boifa JehofaKe dikhumo le kgalalelo le botshelo.+5 Mmitlwa le dirai di mo tselaneng ya motho yo o sokameng,Mme ope fela yo o ratang botshelo* jwa gagwe o nnela kgakala le tsone.+6 Ruta mosimane* tsela e a tshwanetseng go tsamaya mo go yone;+Tota le fa a tsofala ga a kitla a fapoga mo go yone.+7 Mohumi o laola mohumanegi,E bile yo o adimilweng ke lekgoba la motho yo a mo adimileng.+8 Ope fela yo o jalang tshiamololo o tla roba masetlapelo,+E bile taolo ya gagwe e e setlhogo* e tla khutla.+9 Motho yo o pelotshweu* o tla segofadiwa,Gonne o kgaogana dijo tsa gagwe le bahumanegi.+10 Leleka mosotli,Mme manganga a tla fela;Dikgotlhang* le ditlhapatso di tla khutla.11 Motho yo o pelo e e itshekilengO tla nna tsala ya Kgosi.+12 Jehofa o sireletsa yo o dirang dilo ka botlhale,*Mme o pitikolola mafoko a maferefere.+13 Setshwakga sa re: “Go na le tau kwa ntle!E tla mpolaela mo patlelong!”+14 Molomo wa basadi ba ba duleng mo tseleng* ke khuti e e boteng.+Yo o atlhotsweng ke Jehofa o tla wela mo go yone.15 Boeleele bo bofeletswe mo pelong ya mosimane,*+Mme thupa ya kotlhao e tla bo ntshetsa kgakala le ene.+16 Yo o tsietsang bahumanegi gore a oketse dikhumo tsa gagwe+Le yo o abelang bahumi dimphoO tla felela a humanegile.17 Sekega tsebe ya gago mme o reetse mafoko a ba ba botlhale,+Gore o tle o tlhome pelo ya gago mo kitsong ya me,+18 Gonne go molemo gore o a boloke mo teng ga gago,+Gore o nne o a bua ka metlha.+19 Ke go naya kitso gompieno,Gore tshepo ya gago e tle e nne mo go Jehofa.20 A ga ke a go kwalela mo nakong e e fetileng,Ke go naya dikgakololo le kitso,21 Ke go ruta mafoko a a boammaaruri le a a ikanyegang,Gore o tle o ise pego e e boammaaruri kwa go yo o go romileng?22 O se ka wa thukutha mohumanegi ka gonne a humanegile,+E bile o se ka wa gatelela motho wa maemo a a kwa tlase kwa kgorong ya motse,+23 Gonne Jehofa ka boene o tla tlhomamisa gore ba direlwa tshiamiso+E bile o tla bolaya ba ba ba tsietsang.24 O se ka wa tsalana le motho yo o galefang motlhofoKgotsa wa ikopanya le motho yo o pelokhutshwane,25 Gore le ka motlha o se ka wa ithuta ditsela tsa gagweMme wa itsenya mo seraing.+26 O se ka wa nna le batho ba ba dirang tumalanoYa gore ba tla duelela ba bangwe melato ya bone.+27 Fa o se na sepe se o ka duelang ka sone,Bolao jwa gago bo tla tsewa o ntse o robetse mo go jone!28 O se ka wa sutisa letshwao la molelwane le le sa bolong go tlhomiwaLe borragomogolo ba neng ba le baya.+29 A o kile wa bona motho yo o setswerere mo tirong ya gagwe?O tla ema fa pele ga dikgosi;+Ga a kitla a ema fa pele ga batho fela.
Dintlha Tse di Kwa Tlase
^ Kgotsa “Tsela e e molemo e motho a itsegeng ka yone e botoka.” Seheb., “Tlhopha leina.”


text:
Go sa kgathalasege ditaelo tsa go iletsa metsamao ya gagwe, Winnie Mandela o tsweletse go nna matlhagatlhaga mo kgaratlhong kgatlhanong le kgethololo ya semorafe. Ka 1969 o ne a tshwarwa ka fa tlase ga Karolo 6 ya Molao wa Borukhutlhi e e neng e supe gore mongwe le mongwe a ka tshwariwa kwa ntle le lekwalo mme o ka nna wa tshwarwa ka bosakhutleng kwa ntle ga thuso ya semolao fa ba ne ba belaelwa ba kotsi mo go molao le tolamo.
Fa a ne a tlhatlhetswe Winnie o ne a bewa a tlhaoletswe a le nosi dikgwedi tse 18, malatsi a 200 a ntlha e ne e le kwa ntle ga go golagana le batho ba bangwe bape kwa ntle le setlhopha se se batlisisa seo se neng se mo tlhokofatsa se sa kgaotse. Sele ya gagwe e ne e na le dikobo di le tharo, tse di sesane tse di nang le ditshitshiri le dipatso tsa moroto; botlolo ya metsi ya polasetiki; lebekere le kgamelo ya leswe kwa ntle ga letshwaro.
Tloloupu e eneng e tswelela go tuka fa godimo ga gagwe, e mo tsietsa ka kgopolo nngwe le nngwe ya bosigo kgotsa letsatsi. Tshotlako ka fa tlase ga mabaka a e ne e le setlhogo se se itsegeng sentle.
Winnie o ne a thibetswe go robala malatsi a le matlhano a fa babatlisisi ba ne ba mo gatelela go bona tshedimosetso. Kwa bofelong mogolegwa mongwe o ne a tlisiwa mme o ne a lebelela fa ba mo tlhokofatsa. Babatlisisi ba ne ba mo bolelela gore kgano ya gagwe e ne e le motlhodi botlhoko jwa gagwe le botlhokofadiwa ba bagolegwa ba bangwe
Morago ga go itshokela tshotlako ya malatsi a le mmalwa le ya tshotlako ya mogolegwa mongwe, Winnie kwa bofelong o ne a inela, a tshepisa babatlisisi go araba dipotso. Tsheko ya gagwe e simolotse ka Sedimonthole wa 1969 mme a feleletsa a golotswe kwa ntle ga go bonwa molato. Taelo e ntšhwa ya kiletso e ne ya neelwa mo go ene.
Eno e ne e na le dithibelo tse di ntsi go feta tota e e fetileng. O ne a sa dumelelwa go tswa mo ntlong ya gagwe fa gare ga 6 mo mesong le 6 thapama. Winnie o ne a etela rraagwe kwa Transkei pele ga kiletso e tsena mo tirisong. Go tloga ka nako e e fetileng ba ne ba buile le rraagwe o ne a swabisitswe ke tsamaiso ya dipusomagae e e tlisitsweng ke puso ya tlhaolele.
Fa taelo ya kiletso e ntse e le mo tirisong gape o ne a etela monna wa gagwe, Nelson Mandela, kwa Setlhakatlhakeng sa Robben. Maemo a ketelo a ne a agamisiwa mme o ne a se kgone go bua ka kgololosego e monna wa gagwe, Winnie o tsamaile a sa kgotsofala. Kwa morago kwa gae o nbe a sa kgone go nyalantsha.
Sepodisi se ne sa tsweletsa diphuruphutsho mme le ntlo ya gagwe e ne e thubiwa ka thulaganyo, go utswa kgotsa go bomiwe. Kwa ntle ga tsotlhe tse Winnie a di kgotleletseng go fitlha mo nakong e, tsholofelo ya gagwe mo tseleng e nnile e e maatla thata mme a tswelela go isa pele molaetsa wa gore o ne a ka se tshosetswe.
Winnie o ne a tshwarwa gape ka 1973 ka ntlha ya gore o kopane le motho mongwe yo o neng a ileditswe, motsayaditshwantsho Peter Magubane. Katlholo ya gagwe e e neng e le kgwedi di le somepedi o ne a e tsweletsa kwa kgolegelong ya basadi ya kwa Kroonstad, mme a e fitlhela e le botlhofonyana mme o ne a gololwa mo dikgweding di le thataro kwa pele.
Fa kiletso ya gagwe e fedile ka 1975 e ne e sa ntšhwafadiwa. O ne a ya go nna le seabe se se mo boteng thata kwa dikhuduegong tsa Baithut ba kwa Soweto ka 1976. O ne a thusa go tlhama Mokgatlho wa Batsadi kwa Soweto mme a tlamela bao ba neng ba tshwerwe le go gobala mo dikhuduegong tsa baithuti.
Le fa fela Winnie a dirile jaaka tiro ya go tshegetsa kwa dikhuduegong, puso e mo dirisitse jaaka pega molato. O ne a tshwarwa mme a tswalelwa dikgwedi tse tlhano pele a dira taelo ya kiletso ya gagwe e nngwe ka 1977.
1977 e ne e le ngwaga o mongwe o Winnie Mandela a neng a kobiwa ka pateletso go ya toropong e e lorole ya Brandfort kwa Foreisetata. E ne e le fao mo a tla patelesegang go nna mo dingwageng tse robedi tse di tlang. Batlhankedi ba puso ba boleletse baagisani ba kwa Brandfort gore Winnie o ne a le kotsi mme ba tshwanetse go mo tila ka gotlhe gotlhe.
Le fa go le jalo, Winnie o ne a dira ka natla mo kgaratlhong ya gagwe mme a kgona go lema baagi go mo dikologa. Fa a sa ntse a le kwa Brandfort o ne a simolola boapeelo ba sopo, go tla mmogo ya ditshingwana tsa selegae, uniti e e tsamayang ya boitekanelo, senthara ya tlhokomelo ya motshegare, setlhopha sa go roka le mokgatlho wa dikhutsana le bašwa ba diganana.Translated by Lawrence Ndou


text:
141E rile a tsena mo ntlong ya molaodi mongwe wa Bafarisai ka Sabata go ja senkgwe, bone ba bo ba mo disitse.
11:37
2Mme ga bo go le motho mongwe fa pele ga gagwe yo o nang le bolwetse jwa metsi. 3Jesu a tswa molomo, a botsa Baitse-molao le Bafarisai a re: “A go letleletswe go fodisa ka Sabata, gongwe nnyaya?”
4Mme ba didimala. Jaanong a mo tsaya, a mo fodisa, a mo naya tsela. 5A ba a ba botsa a re: “Ke ofe wa lona, yo esele gongwe kgomo ya gagwe e ka reng e wetse mo sedibeng, a se ka a akofa a e ntsha ka letsatsi la Sabata?”
Math. 12:11
6Mme ba palelwa ke go araba mafoko ao.
7A ba a bua le ba ba laleditsweng ka setshwantsho, ka a lemoga ka fa ba ipatlelang ditulo tse di kwa pele ka teng; a ba raya a re:
8“E re fa mongwe a go laleleditse modiro wa nyalo, o se ka wa nna mo sedulong se se kwa pele, e se re gongwe mongwe yo o tlotlegang bogolo go wena le ene a bo a mo laleditse; 9mme fa yo o lo laleditseng wena le ene, a tla, a go raya a re: ‘Sutela yo!’ o tla tloga o ya go tsaya bonno jo bo kwa moragorago ka ditlhong. 10E re fa o laleditswe, o ye o nne mo bonnong jo bo kwa moragorago, gore e tle e re yo o go laleditseng a tla, e nne ene yo o ka go rayang a re: ‘Tsala, nnela kwa pele!’ Ke gona o tla nnang le tlotlo fa pele ga botlhe ba ba ntseng nao fa dijong. 11Gonne mongwe le mongwe yo o ikgodisang o tla kokobediwa; mme yo o ikokobetsang o tla godisiwa.”
Luka 18:14
12Le gona a raya ene yo o mo laleditseng a re: “E re fa o dira sefitlholo gongwe selalelo, o se ka wa laletsa ditsala tsa gago, le e seng bana ba ga rraago, le e seng ba ga eno, le e seng ba ba bapileng nao ba ba humileng, e se re gongwe le bone ba tloga ba go laletsa, mme wa boelwa. 13Mme e re fa o dira moletlo, o laletse bahumanegi le digole le batlhotsi le difofu.
14Foo o tla nna sego, ka gonne ga ba na se ba ka go busetsang ka sona; o tla busediwa mo tsogong ya basiami.”
15Ya re mongwe wa ba ba ntseng nae fa dijong a utlwa tseo, a mo raya a re: “Go sego yo o tla jang senkgwe mo pusong ya Modimo.”
16Jesu a mo fetola a re: “Motho mongwe o ne a dira moletlo o mogolo, a ba a laletsa ba bantsi. 17A roma motlhanka wa gagwe ka nako ya moletlo go ya go raya ba ba laleditsweng a re: ‘Tlaang, gonne tsotlhe di setse di baakantswe.’ 18Mme botlhe ba ela seopo sengwe, ba simolola go ipata. Wa ntlha a mo raya a re: ‘Ke rekile tshimo, mme ke tshwanetse go ya go e bona; ke a go rapela, o mpolele gore ke itatile.’ 19Yo mongwe a re: ‘Ke rekile dipholo tsa dijoko tse tlhano, mme ke ya go di leka; ke a go rapela, o mpolele gore ke itatile.’ 20Yo mongwe a re: ‘Ke nyetse mosadi, ke ka moo ke sa ka keng ka tla.’
21“Motlhanka a tla, a bolelela morena wa gagwe dilo tse. Ke fa mong wa ntlo a galefa, a raya motlhanka wa gagwe a re: ‘Akofa o tswele kwa mebileng le mebilaneng ya motse, o tsise bahumanegi le digole le difofu le batlhotsi kwano.’ 22Motlhanka a re: ‘Morena, se o se laotseng se dirilwe, mme manno a sa le teng.’ 23Morena a raya motlhanka a re: ‘Tswela kwa ditseleng le dikgorong, mme o ba kgole go tsena gore ntlo ya me e tlale. 24Gonne ke lo raya ke re: Ga go ope wa banna bao, ba ba laleditsweng, yo o tla utlwang moletlo wa me.’ ”
25Jaanong bontsintsi jwa batho jwa tsamaya nae; mme a retologa, a ba raya a re: 26“Fa mongwe a tla go nna, mme a sa nthate bogolo go rraagwe le mmaagwe le mosadi le bana le bomorwa-rraagwe le bokgaitsadie le jona botshelo jwa gagwe, ga a ka ke a nna morutwa wa me.
Luka 18:29,30
27Le fa e le mang yo o sa sikareng sefapaano sa gagwe, a ntshala morago, ga a ka ke a nna morutwa wa me.
28“Ke ofe wa lona yo e ka reng a rata go aga turio, a se ka a nna pele, a bala ditshenyegelo tsa teng gore a o na le go e wetsa? 29E se re gongwe a sena go baya motheo, mme a palelwa ke go e wetsa, botlhe ba ba bonang ba simolola go mo tshega 30ba re: ‘Motho yo, o simolotse go aga, mme o paletswe ke go wetsa.’
31“Gongwe, kgosi ke efe, e e ka reng e ya go bololela kgosi e nngwe ka ntwa, ya se ka ya nna fa fatshe, ya akanya gore a e nonofile ka dikete di le some go kgatlhantsha e e tlang go yona ka dikete di le masome a mabedi? 32Fa go sa nna jalo, e re eo e sa ntse e le kgakala, e rome barongwi go kopa kagiso. 33Jaanong he, mongwe le mongwe wa lona yo o sa ikgaoganyeng le tsotlhe tse a nang natso, o palelwa jalo ke go nna morutwa wa me.
34“Kana letswai le molemo; mme fa letswai le lone le tswapogile, le ka tswaisiwa ka eng?
Mar. 9:50
35Ga le na tiro, le fa e le tshimong, le fa e le mo thotobolong; mme ba le latlhela kwa ntle. Yo o nang le ditsebe go utlwa a a utlwe!”


text:
Sephiri se se boitshepo se a itsiwe jaanong (25-27)
16 Ke lo itsise* kgaitsadiarona e bong Febe, yo e leng modiredi wa phuthego e e mo Kenkerea.+2 Ke kopa gore lo mo amogele ka tsela e e tshwanelang batho ba Morena ba ba boitshepo. Mo thuseng ka sepe fela se a ka se tlhokang,+ ka gonne o ne a sireletsa ba le bantsi, go akaretsa le nna.3 Ntumedisetseng Periseka le Akhwila,+ badirimmogo le nna mo tirong ya ga Keresete Jesu.4 Ba ne ba tsenya matshelo* a bone mo kotsing ka ntlha ya me.+ Nna le diphuthego tsotlhe tsa batho ba e seng Bajuda re a ba leboga.5 Gape dumedisang phuthego e e kopanelang mo ntlong ya bone.+ Dumedisang moratwa wa me Epaeneto, mongwe wa batho ba ntlha ba ba neng ba nna balatedi* ba ga Keresete kwa Asia.6 Dumedisang Marea, yo o lo diretseng ka natla.7 Dumedisang Andoroniko le Juniase ba masika a me,+ ba ba neng ba le mo kgolegelong le nna, banna ba baaposetoloi ba ba itseng sentle e bile ba nnile balatedi ba ga Keresete lobaka lo loleele go mpheta.8 Ntumedisetseng moratwa wa me Ampileato, yo le ene e leng molatedi wa Morena.9 Dumedisang Urebano, modirimmogo le rona mo tirong ya ga Keresete, le moratwa wa me Setakise.10 Dumedisang Apelese, yo o ikanyegang mo go Keresete. Dumedisang ba ba nnang mo ntlong ya ga Arisotobulo.11 Dumedisang Herodione, wa losika lwa me. Dumedisang ba ba nnang mo ntlong ya ga Narekiso ba e leng balatedi ba Morena.12 Dumedisang Teraefina le Teraefosa, basadi ba ba direlang Morena ka natla. Dumedisang Peresise, moratwa wa rona, mosadi yo o dirileng ka natla mo tirong ya Morena.13 Dumedisang Rufase yo o tlhophilweng ke Morena, le mmaagwe yo le nna ke mo tsayang e le mmê.14 Dumedisang Asinkerito, Felegone, Heremese, Paterobase, Heremase, le bakaulengwe ba ba nang le bone.15 Dumedisang Filologo le Julia, Nereo le kgaitsadie, le Olimpase le batho botlhe ba Modimo* ba ba nang le bone.16 Dumedisanang ka lorato.* Diphuthego tsotlhe tsa ga Keresete di a lo dumedisa.17 Jaanong bakaulengwe, ke lo rotloetsa gore lo ele tlhoko ba ba bakang dikgaogano le ba ba dirang gore ba bangwe ba kgopiwe. Ba dira se se farologaneng le se lo se ithutileng. Lo se ka lwa itsalanya le bone.+18 Gonne batho ba mofuta oo ga se batlhanka ba Morena wa rona Keresete, mme ke batlhanka ba dikeletso* tsa bone. Ba faposa batho ka loleme lo borethe e bile ba ba tsietsa ka mafoko.19 Batho botlhe ba lemogile gore lo kutlo, mme ke itumelela seo. Ke batla gore lo nne botlhale gore lo tle lo itse se se molemo, mme lo tlhoke molato mo go se se bosula.+20 Mme Modimo yo o nayang kagiso o tla tšhwetla Satane+ ka fa tlase ga dinao tsa lona mo bogautshwaneng. E kete bopelonomi jo bogolo* jwa Morena wa rona Jesu bo ka nna le lona.21 Timotheo, modirimmogo le nna o a lo dumedisa, le Lukio, Jasone le Sosipatere ba masika a me le bone ba a lo dumedisa.+22 Nna Teretio, yo ke kwadileng lekwalo leno, ke lo dumedisa ka leina la Morena.23 Gaio,+ yo o neng a amogela nna le phuthego yotlhe mo ntlong ya gagwe, o a lo dumedisa. Eraseto motshwaramatlotlo* wa mo motseng o a lo dumedisa, le morwarraagwe e bong Kwareto o a lo dumedisa.24 *——25 Modimo a ka dira gore lo nonofe a dirisa dikgang tse di molemo tse ke di bolelang le molaetsa o o rerwang ka ga Jesu Keresete. Molaetsa ono o dumalana le se se neng sa senolwa ka sephiri se se boitshepo+ se se neng se fitlhegile dingwaga di le dintsi26 mme jaanong re se senoletswe* e bile re se itsisitswe ka boporofeti jo bo mo Dikwalong. Modimo wa rona yo o se nang bokhutlo o dirile gore se itsiwe mo ditšhabeng gore batho ba nne le tumelo le gore ba nne kutlo.27 Modimo yo e leng ene fela yo o botlhale,+ o tshwanelwa ke go galalediwa ka bosakhutleng ka Jesu Keresete. Amen.


text:
191Jaanong ya re go begelwa Joabe go twe: “Bona, kgosi e a lela, e hutsafaletse Abesalomo,” 2phenyo ya fetogela morafe otlhe bohutsana ka letsatsi leo; gonne batho botlhe ba ne ba utlwile ka letsatsi leo ga twe: “Kgosi e mo botlhokong ka ntlha ya morwaa-yona.” 3Ka moo ka letsatsi leo batho ba tsena mo motseng ka tidimalo jaaka batho ba ba tlhajwang ke ditlhong ba tla ka tidimalo, fa ba tshabile mo tlhabanong. 4Kgosi e ne e ipipile sefatlhego, e goa ka lentswe le legolo e re: “Morwaaka Abesalomo! Abesalomo, morwaaka, morwaaka!”
5Mme Joabe a tsena kwa kgosing e le mo ntlong, a e raya a re: “Kajeno o tlhabisitse batlhanka botlhe ba gago ditlhong, ba kajeno ba pholositseng bophelo jwa gago le maphelo a bomorwao le a bomorwadio le maphelo a basadi ba gago le maphelo a bagadingwana ba gago 6ka go rata ba ba go tlhoileng le ka go tlhoa ba ba go ratang. Gonne o lemositse kajeno, fa o sa re sepe ka balaodi le batlhanka; gonne ke lemogile kajeno gore, fa Abesalomo a ka bo a phela, mme rona rotlhe re sule kajeno go ka bo go siame mo matlhong a gago. 7Jaanong he, tsoga o tswe, o bue le batlhanka ba gago tse di gomotsang pelo. Gonne ke ikana ka Morena ke re: Fa o sa tswe, ga go kitla go lala ope nao bosigo jo. Seo se e tla bo e le tatlhego mo go wena e e fetang ditatlhego tsotlhe tse di go dirafaletseng go tswa bonyaneng jwa gago go fitlha jaanong.” 8Ya baa gona kgosi e tsogang, ya nna mo kgorong, mme batho botlhe ba begelwa ga twe: “Bonang, kgosi e ntse mo kgorong.” Ke fa batho botlhe ba tla fa pele ga kgosi.
Jaanong e rile mongwe le mongwe wa Baiseraele a sena go tshabela kwa tenteng ya gagwe, 9batho botlhe ba inyatsa mo ditsong tsotlhe tsa Iseraele ba re: “Kgosi e re golotse mo diatleng tsa baba ba rona; ke yona e e re pholositseng mo diatleng tsa Bafelesita. Mme jaanong e tshabile Abesalomo, ya tloga mo lefatsheng. 10Fa e le Abesalomo yo re neng re mo tloditse go nna kgosi ya rona, o swetse mo tlhabanong. Jaanong he, ke ka ntlha ya eng fa lo itulela fela, lo sa busetse kgosi bogosing?”
11Mme kgosi Dafita a roma motho kwa baperesiting kwa go Satoke le Abjathare a re: “Buang le bagolo ba Juta lo re: ‘Ke ka ntlha ya eng fa lo le ba bofelo mo go ba ba busetsang kgosi kwa ntlong ya yona? Kana puo ya Baiseraele botlhe e ne e fitlhile kwa kgosing mo lapeng la yona. 12Lo bana ba ga rre; re tsetswe mmogo, re madi a le mangwe. Ke ka ntlha ya eng fa lo le ba bofelo mo go ba ba busang kgosi?’ 13Fa e le Amasa, lo mo ree lo re: ‘A ga re a tsalwa mmogo, ra nna madi a le mangwe! A Modimo o mpetse, o be o nkokeletse, fa ke sa go dire molaodi wa mephato ka malatsi otlhe boemong jwa ga Joabe.’ ”
1 Ditiraf. 2:16,17
14Dafita a ithatisa banna botlhe ba Juta ka go bua jalo, ba nna seopo sengwe, ba roma kwa kgosing ba re: “Boa, wena le batlhanka botlhe ba gago.”
15Jaanong kgosi ya boa, ya fitlha kwa Joretane, mme Bajuta ba tla kwa Gilegala, ba ya go kgatlhantsha kgosi le go tshedisa kgosi Joretane. 16Le Simei morwa Gera wa Mobenyamene wa Bahurime a itlhaganela, a fologa le banna ba Juta go kgatlhantsha kgosi Dafita
17a na le banna ba le sekete ba Babenyamene le Siba motlhanka wa lapa la ga Saule le bomorwawe ba le 15 le batlhanka ba gagwe ba le 20: Bone bao ba ya kwa Joretane ka pele, ba raka kgosi.
18Ba tshela mo letsibogong gore ba tshedise ba lapa la kgosi ka mokoro le go dira tse di e kgatlhang.
Mme ya re kgosi e re e tshela Joretane, Simei morwa Gera, a wela fa fatshe fa pele ga yona, 19a raya kgosi a re: “A mong wa me a se ka a nkhutela pelo ka molato wa me, mme o se ka wa gopola se motlhanka wa gago o go leofetseng ka sona ka letsatsi le kgosi mong wa me o duleng kwa Jerusalema ka lone. A kgosi e se ka ya se ela tlhoko.
20Kana motlhanka wa gago o a itse gore o leofile. Fela bona, kajeno ke tlile ke le wa ntlha wa lotso lotlhe lwa ga Josefa go tla go kgatlhantsha kgosi mong wa me.”
21Mme Abisai morwa Seruya a ganetsa a re: “A Simei ga a tshwanela go bolawa ka ntlha ya gore o tlhapaditse Motlodiwa wa Morena?”
22Mme Dafita a re: “Ga ke na sepe le tseo tsa lona bomorwa Seruya, mo lo bileng lwa mphetogela boSatane kajeno? A kajeno go ka bolawa motho mo Iseraeleng? Kana jaanong ke a itse gore ke kgosi ya Iseraele.”
Math. 16:23
23Mme kgosi ya raya Simei ya re: “Ga o ne o swa.” Ya ba ya mo ikanela jalo.
24Mefibosethe morwa Jonathane morwa Saule le ene o ne a tlile go kgatlhantsha kgosi. Mme fa e sa le ka letsatsi le kgosi e tlogileng ka lone go fitlha letsatsing le e tsileng ka lone ka kagiso a ise a ke a tlhape maoto le e seng go ipeola ditedu le e seng go tlhatswa diaparo tsa gagwe.
25Jaanong ya re a tswa kwa Jerusalema go kgatlhantsha kgosi, kgosi ya mmotsa ya re: “Ke ka ntlha ya eng fa o se ka wa ya le nna, Mefibosethe?”
26A araba a re: “Kgosi mong wa me, motlhanka wa me o ntsieditse. Gonne nna motlhanka wa gago ke ne ke re: ‘Ke rata go ipelesetsa esele, ke e palame, ke ya kwa kgosing – kana nna motlhanka wa gago ke segole.’ 27Mme Siba a ya a senya motlhanka wa gago leina fa pele ga kgosi, mong wa me. Mme kgosi, mong wa me, o tshwana le moengele wa Modimo. Dira tse o bonang di go siametse.
14:17
28Gonne botlhe ba lelapa la ga rre e ne e se ba sepe, e le batho ba ba tshwanetseng go bolawa fa pele ga kgosi mong wa me, mme o beile motlhanka wa gago mo go ba ba jelang fa tafoleng ya gago. Jaanong ke sa ntse ke na le tshiamelo efe, gongwe nka goelang gape mo kgosing?”
29Kgosi ya mo raya ya re: “Kana o sa buelang ka ga dilo tsa gago! Ka re: Wena le Siba lo kgaogane naga.”
16:4
30Mefibosethe a araba kgosi a re: “A a e tsee yotlhe, ka kgosi mong wa me a tlile mo gae ka kagiso.”
31Le Baresilai wa Gileate o ne a tlogile kwa Rogelime, a ile le kgosi kwa Joretane go e tshedisa Joretane.
32Baresilai o ne a tsofetse thata, a le dinyaga di le 80. Ke ene yo o neng a babalela kgosi fa e ntse e le kwa Mahanaime; gonne e ne e le monna yo o humileng thata.
33Kgosi ya raya Baresilai ya re: “Tshela le nna, ke tla go babalela fa go nna kwa Jerusalema.”
34Mme Baresilai a fetola kgosi a re: “Ke saletswe ke malatsi a le kae a bophelo jwa me, mo nka tlhatlogelang le kgosi kwa Jerusalema? 35Ke na le dinyaga di le 80 kajeno. A nka farologanya molemo le bosula? Gongwe a nna motlhanka wa gago nka utlwa monate wa se ke se jang le se ke se nwang? Gongwe a ke sa ntse ke ka utlwa mantswe a baopedi ba banna le ba basadi? Ke ka ntlha ya eng fa motlhanka wa gago a sa ntse a ka imela kgosi mongwame? 36Motlhanka wa gago o ka tshela Joretane go le gonnye fela go felegetsa kgosi. Kgosi e rata go mpuseletsang tebogo e e kalo? 37A ko o ntetlelele nna motlhanka wa gago ke boe, ke swele kwa motseng wa ga etsho fa phupung ya ga rre le mme. Kimehame motlhanka wa gago ke yo; a a tsamae le kgosi mongwame, mme o mo direle ka fa o ratang ka teng.”
38Kgosi ya re: “Go siame, Kimehame o tla tsamaya le nna. Ke tla mo direla tse di go kgatlhang, mme sengwe le sengwe se o se batlang mo go nna ke tla se go direla.” 39Jaanong batho botlhe ba tshela Joretane, le kgosi ya tshela. Kgosi ya ba ya atla Baresilai ya mo tsamaisa sentle, mme a boela kwa ga gabo.
40Kgosi ya fetela kwa Gilegala, mme Kimehame a ya nae. Batho botlhe ba Juta ba tsamaya le kgosi le bontlhanngwe jwa batho ba Iseraele. 41Jaanong ga tla banna botlhe ba Iseraele kwa kgosing, ba raya kgosi ba re: “Ke ka ntlha ya eng fa ba ga etsho banna ba Juta ba go utswile, ba tshedisa kgosi Joretane le ba lapa la yona le banna botlhe ba yona.” 42Ke fa banna botlhe ba Juta ba fetola banna ba Iseraele ba re: “Kana kgosi ke ya losika lwa rona. Mme ke eng, fa lo tuka bogale ka lebaka la selo se? A lo a re re jele tse di tswang kwa kgosing gongwe re filwe dineo?”
43Mme banna ba Iseraele ba fetola banna ba Juta ba re: “Rona re na le dikabelo di le some mo kgosing. Le Dafita o re tshwanetse bogolo go lona. Lo re nyaletsang? A ga se rona re buileng pele ra re: ‘A re buseng kgosi ya rona’?” Mme mafoko a banna ba Juta a ne a le bokete, a fekeetsa a banna ba Iseraele.


text: 9 Botlhale jwa boammaaruri bo agile ntlo ya jone;Bo betlile dipilara tsa jone tse supa.2 Bo baakantse nama ya jone ka botlalo;*Bo tlhakantse beine ya jone;Gape bo rulagantse tafole ya jone.3 Bo rometse malata a joneGore a tlhaeletse a le kwa mafelong a a kwa godimo a motse a re:+4 “Ope fela yo o se nang maitemogelo, a a tle kwano.”Botlhale bo raya yo o seng botlhale bo re:5 “Tlang, lo je senkgwe sa meMme lo nwe beine e ke e tlhakantseng.6 Tlogelang go tlhoka maitemogelo* mme lo tshele;+Tswelelang lo tsamaya mo tseleng ya tlhaloganyo.”+7 Motho yo o lolamisang mosotli o itlisetsa tlontlologo,+Mme ope fela yo o kgalemang motho yo o bosula o tla utlwa botlhoko.8 O se ka wa kgalemela mosotli, ka gonne o tla go tlhoa.+Kgalemela motho yo o botlhale, mme o tla go rata.+9 Kaela motho yo o botlhale mme o tla nna botlhale le go feta.+Ruta motho yo o siameng, mme kitso ya gagwe e tla oketsega.10 Go boifa Jehofa ke tshimologo ya botlhale,+Mme go itse Yo o Boitshepotshepo+ ke tlhaloganyo.11 Gonne botlhale bo tla dira gore malatsi a gago a nne mantsi,+E bile o tla tshela lobaka lo loleele.12 Fa o nna botlhale, botlhale joo bo tla go solegela molemo,Mme fa o le mosotli, ke wena o tla welwang ke ditlamorago tsa teng o le nosi.13 Mosadi yo o sematla o modumo.+Ga a kgathale e bile ga a itse sepe gotlhelele.14 O nna fa kgorong ya ntlo ya gagweMo setulong se se mo mafelong a a kwa godimo a motse+15 A bo a bitsa ba ba fetang ka tsela,Ba ba tsamayang mo tseleng ya bone ba sa fapoge a re:16 “Ope fela yo o se nang maitemogelo, a a tle kwano.”O raya ba ba seng botlhale+ a re:17 “Metsi a a utswilweng a monate,Le dijo tse di jelwang mo sephiring di a itumedisa.”+18 Mme ga ba itse gore ba ba suleng ba teng koo,Ga ba itse gore baeng ba gagwe ba mo mpeng ya Lebitla.*+


text:
21Jaanong fa go na le kgothatso ka Keresete, fa go na le kgomotso ya lorato, fa go na le kopano ya Mowa, fa go na le lorato lwa pelo le kutlwelo-botlhoko, 2tlatsang boitumelo jwa me ka go nna le boitlhômô bo le bongwe fela le lorato lo le longwe fela le bongwefela jwa pelo le kgopolo e le nngwe fela. 3Se direng sepe ka boithatelo, le fa e le ka tlotlo ya boithamako, mme ka boikokobetso yo mongwe a kaye yo mongwe yo mogolo mo go ene.
Baroma 12:10
4A mongwe le mongwe a se lebe tsa gagwe fela, mme a a lebe le tsa ba bangwe.
5Boitlhômô jo bo tshwanetseng go nna mo go lona ke jo bo neng bo le mo go Keresete Jesu le ene,
6yo e rileng a le mo tshwanong
ya Modimo,
a se ka a kaya go tshwana
le Modimo jaaka thopo,
17:5
Gen. 3:5
7mme a ikamoga ka go tshola
tshwano ya motlhanka,
a nna jaaka batho,
a fitlhelwa a tshwana le motho
ka maitsholo,
2 Bakor. 8:9
Baheb. 2:14,17
8a ikokobetsa ka go nna
yo o utlwang go ya losong,
e bong loso lwa sefapaano.
5:8
9Ke ka moo Modimo
o mo godisitseng mo go fetang,
wa mo naya leina le le fetang
leina lengwe le lengwe
Baef. 1:21
Baheb. 1:3,4
10gore mangole otlhe
a khubamele leina la ga Jesu
a dilo tse di kwa legodimong
le a tse di mo lefatsheng
le a tse di kwa tlase
ga lefatshe,
Joh. 5:23
Tshen. 5:13
11le loleme longwe le longwe
lo ipolele gore
Morena ke Jesu Keresete,
e le go galaletsa
Modimo Rara.
12Jaanong, baratwi ba ka, ba lo ntseng lo utlwa ka metlha, e seng fela fa ke le teng, mme bogolo bogolo jaanong ke se yo, ipatleleng phologo ya lona ka poifo le thoromo;
Pes. 2:11
13gonne Modimo ke ona o o dirang mo go lona go rata le go dira ka ntlha ya natefelo ya ona.
2 Bakor. 3:5
14Dirang tsotlhe kwa ntle ga dingongorego le dipelaelo
15gore lo nne lo se na molato, lo le bopeloephepa le bana ba Modimo ba ba sa nyatsegeng mo gare ga batho ba ba kgopo le tshokamo, ba lona lo phatsimang mo go bone jaaka dinaledi mo lefatsheng; 16lo ntse lo kgomaretse Lefoko la botshelo go nna poko ya me ka letsatsi la ga Keresete ya gore ga ke a ka ka sianela lefela le e seng go itapisetsa lefela.
Jes. 49:4
Bagal. 2:2
17Mme le fa madi a me a ka tshololwa jaaka tshupelo ya noo ke ntse ke supele Modimo tumelo ya lona le go e o isetsa, ke tla nna ke itumela, ke be ke itumela le lona lotlhe.
18Mme le lona itumeleng fela jalo, lo itumeleng le nna.
4:4
19Ke solofela mo go Jesu Morena gore ke tla akofa ke lo romela Timotheo gore le nna ke namatshege mo moweng, fa ke sena go utlwa ka fa lo phelang ka teng; 20gonne ga ke na ope yo o tshwanang nae ka maikutlo, yo o ka lo disang ka nnete,
21ka gore botlhe ba ipatlela tsa bone, e seng tsa ga Keresete Jesu.
22Mme go ikanyega ga gagwe lo a go itse, ka a dirile tiro ya Efangele le nna jaaka ngwana a tle a dire le rraagwe. 23Ke ene yo jaanong ke solofelang go mo roma ka bonakonako, ke sena go bona ka fa kgang ya me e felang ka teng. 24Mme ke ikanya mo Moreneng gore le nna ke tla akofa ke tla.
25Le gona ke fitlhetse e le tshwanelo go busetsa Epafrodito kwa go lona, mokaulengwe le mothusi wa me le motlhabani-ka-nna, yo e leng morongwi wa lona le montlamedi ka tse ke di batlang.
26Gonne o ne a lo tlhologeletswe lotlhe, a tshwenyega thata mo moweng, ka lo ne lo utlwetse bolwetse jwa gagwe. 27O ne a lwala tota, e bile a le gaufi le go swa. Mme Modimo o mo utlwetse botlhoko, mme e seng ene fela, le nna o nkutlwetse botlhoko gore mahutsana a me a se ka a tla a tlhomaganye. 28Ke gona ka moo ke mo romileng ka potlako gore e re lo mmona, lo boe lo itumele, le nna ke fokotsegelwe ke bohutsana. 29Jaanong mo amogeleng mo Moreneng ka boitumelo jotlhe; tlotlang ba ba ntseng jalo.
30Gonne o ne a le gaufi le go swa ka ntlha ya tiro ya ga Keresete, ka a se ka a rekegela botshelo jwa gagwe gore a ntirele mo lona lo tlhaetseng go ntirela teng.


text:
41Bakaulengwe, jaanong re tswelela ka go lo rapela le go lo kaela ka Morena Jesu gore lo nne lo tote bogolo thata, jaaka lo ithutile mo go rona ka fa lo tshwanetseng go tsamaya le go kgatlha Modimo ka teng, jaaka lo setse lo sepela. 2Kana lo itse ditaolo tse re di lo neetseng ka Morena Jesu; 3gonne se Modimo o se batlang ke boitshepiso jwa lona gore lo tile boaka, 4gore mongwe le mongwe wa lona a itse go nyala mosadi ka boitshepo le tlotlo,
5e seng ka go fenngwa ke keletso, jaaka baheitane ba ba sa itseng Modimo. 6A go se nne ope yo o patikang mokaulengwe wa gagwe, le e seng go mo tsietsa mo thekisanyong; gonne Morena ke mmusolosi mo dilong tsotlhe tseo, jaaka re kile ra lo bolelela, ra lo tlhomamisetsa. 7Gonne Modimo ga o a re biletsa boitshekologong, o re bileditse boitshepisong. 8Jalo he, yo o nyatsang ga a nyatse motho, mme o nyatsa Modimo o o lo neileng Mowa o o Boitshepo wa ona.
9Ka ga go ratana ga bakaulengwe ga go batlege mo go lona gore ke lo kwalele; gonne lona ka losi lo rutilwe ke Modimo go ratana;
Jer. 31:33,34
10kana lo bile lo direla bakaulengwe botlhe jalo ba ba koo Maketonia yotlhe. Mme bakaulengwe, re lo kaela gore lo nne lo tote bogolo thata, 11lo itlotle ka go tshela ka boiketlo le go dira tsa lona le go sebetsa ka diatla tsa lona jaaka re lo laetse
2 Bathes. 3:8,12
12gore lo tsamae ka tlotlego mo go bone ba ba kwa ntle, mme lo se tlhoke sepe sa bone.
13Bakaulengwe, ga re rate gore lo tlhoke go itse ka ga bone ba ba robetseng, gore lo se hutsafale jaaka ba bangwe ba ba se nang tsholofelo;
Baef. 2:12
14gonne fa re dumela gore Jesu o ne a swa, a ba a tsoga, le bone ba ba swetseng mo go Jesu, Modimo o tla ba isa nae.
1 Bakor. 15:3,4,12
15Gonne se re se lo bolelelang ka Lefoko la Morena ke se: Rona ba re phelang, ba re salelang go tla ga Morena, ga re kitla re raka ba ba robetseng.
16Gonne Morena ka esi o tla fologa kwa legodimong ka mokgosi le ka lentswe la moengele yo mogolo le ka phala ya Modimo, mme baswi ba ba swetseng mo go Keresete ba tla tsoga pele.
17Morago ga moo rona ba re setseng re sa ntse re tshela re tla tsholelediwa kwa loaping ka maru mmogo le bone go ya go kgatlhantsha Morena. Mme jalo re tla nna le Morena ka gale.
17:24
18Gomotsanyang he ka mafoko ao.


text:
111Letlhogela le tla tlhoga mo kutung ya ga Isai; letlhogela le le tswang mo meding ya gagwe le tla ungwa.
53:2
Dit. 13:22,23
2Mowa wa Morena
o tla nna mo go ene,
e bong Mowa wa botlhale
le tlhaloganyo,
Mowa wa kgakololo le thata,
Mowa wa go itse
le go boifa Morena.
42:1
Math. 12:18
3O tla natefelwa
ke go boifa Morena.
Ga a nke a atlhola ka fa matlho
a gagwe a bonang ka teng,
le e seng go siamisa ka fa ditsebe
tsa gagwe di utlwang ka gona.
4Mme o tla atlholela
ba ba kwa tlase ka tshiamo,
a sekela ba ba pelonolo
mo lefatsheng ka nnete;
o tla itaya Morena yo o setlhogo
ka thupa ya molomo wa gagwe,
a bolaya moikepi ka mowa
wa molomo wa gagwe.
2 Bathes. 2:8
5Tshiamo e tla nna moitlamo
wa letheka la gagwe;
boammaaruri e tla nna moitlamo
wa dirope tsa gagwe.
6Phiri e tla etela kwanyana,
nkwe e botha le potsane;
namane le tawana
le pholwana e e nonneng,
mosimanyana o tla di disa
mmogo.
Hos. 2:17
7Kgomo le Bere di tla tsalana,
bana ba tsona ba botha mmogo;
tau e tla fula bojang jaaka
kgomo.
8Lesea le tla tshameka
fa mosimeng wa lebolobolo;
yo o kgwisitsweng
o tla tsenya seatla sa gagwe
mo mosimeng wa mokwepa.
9Ga di nke di utlwisa botlhoko,
le e seng go senya mo thabeng
yotlhe ya me e e boitshepo.
Gonne lefatshe le tla bo le tletse
go itse Morena,
jaaka metsi a khurumetsa
lewatle.
10Mo metlheng eo baheitane ba tla batla letlhogela la modi wa ga Isai le e leng sefoka sa merafe. Boago jwa gagwe bo tla galalela.
11Mo metlheng eo Morena o tla otlolola letsogo gape go rekolola masalela a morafe wa gagwe a a setseng kwa Asiria le kwa Egepeto le kwa Phatherose le kwa Ethiopia le kwa Elame le kwa Sineare le kwa Hamathe le kwa ditlhakatlhakeng tsa lewatle. 12O tla emisetsa ditšhaba sefoka, a phutha bomorwa Iseraele ba ba lelekilweng, a kgobokanya bomorwadia Juta ba ba faladitsweng, ba tswa ntlheng tse nne tsa lefatshe. 13Eferaime ga a tlhole a fufegelwa, ba ba pitlaganyang Juta ba tla nyelediwa. Eferaime ga a nke a fufegela Juta, Juta ga a nke a pitlaganya Eferaime.
14Ba tla fefogela kwa ntlheng ya bophirimatsatsi mo magetleng a Bafelesita; ba tla thukhutha bana ba botlhabatsatsi mmogo. Etomo le Moabe e tla nna thopo ya diatla tsa bone. Baamone ba tla laolwa ke bone. 15Morena o tla hutsa loleme lwa lewatle la Egepeto ka phefo e e bolelo ya gagwe; a kgadikanya letsogo godimo ga noka ya Ferathe, a e itaya gore e tswe dinokana tse supa, tse motho a ka di tshelang a rwele ditlhako. 16Masalela a morafe wa gagwe a a setseng kwa Asiria a tla bo a na le tsela e kgolo, jaaka Baiseraele ba ne ba na nayo mo metlheng e ba hudugileng kwa lefatsheng la Egepeto ka yona.


text:
Noka ya Okavango
(Tsebe e e hloka go sekasekwa ka fa e ntseng ka teng. O ka thusa kago e Baakanya .)
Noka ya Okavango ke noka ee mo borwa bophirima jwa Aforika. Ke noka ya bone ee tona mo bogareng jwa borwa botlhaba jwa Aferika, e elelela kwa borwa botlhaba 1,600 km (990 mi). E simolola mo Angola, kwa e itsegeng e le noka ya Cubango. Fa pejana mo borwa e aga bontlha bongwe jwa molelwane wa Namibia, gape e bo e elelela mo Botswana, le go tshologela kwa lefelong la diphologolo la Moremi.
Pele fa e tsena mo Botswana, noka e wela selekalekanyo sa 4 m, go kgabaganya selekanyo sa dikhilomethara di le 1.2 tsa bophara jwa noka, mo maphothophothong aa latelanag a Popa, a bonala fa noka e nale selekanyo sa metsi se se kwa tlase, jaaka noko ya komelelo.[1]
Go ntshetsa ntlheng ya moteng ga beisene, makgobokgobo ga a na kgwelo kwa lewatleng. Mo boemong jwa se, e kgwela kwa morageng wa sekaka sa Kalahari, se itsege ka leina la makgobokgobo a Okavango kgotsa Okavango Alluvial Fan. Ka paka ya pula e elelela kwa nokeng ya Boteti mme e re morago e tselegele kwa lefelong la Makgadikgadi le le rotloetsang kgolo ya lefelo ka paka ya dipula la makgobokgobo kwa lesome la makgolokgolo a dinonyane tsa Flamingo di kgobokanelang teng ka paka ya selemo.[2] Bontlha bongwe jwa go elela ga yone bo tlatsa lekadiba la Ngami. Go itsege ka dilo tsa tlholego, noka ya Okavango e nale lefolo la diphologolo la Moremi.
Kgotlhang ya metsiEdit
Mafatshe a Namibia le Botswana a nale tlwaelo ya leuba mme gape ka ditlamorago tse, go ntse go nale matshwenyego ka ga dikgotlhang tse di ka tlhagogang ka go dirisiwa ga metsi a noka. Namibia e agile motswedi wa metsi, wa selekanyo sa boleele jwa dikhilomethara tse makgolo a mararo,gape e ntshitse kgang ya go simolotse khutlola ya go aga kakana ee tsamaisang metsi ya boleele jwa selekanyo sa dikhilometha tse di makgolo a mabedi le masome a matlhano ee isang metsi go tswa nokeng go ya Namibia go fokotsa leuba.
Botswana, le fa go ntse jalo o dirisa makgobokgobo a Okavango go ngoka bajanala gammogo le go a dirisa e le motswedi wa metsi. Lephata la Water Affairs mo Botswana le tlhalositse gore 97% ya metsi e latlhega ka ntata ya kaologo, ka jalo lefatshe ga le kake la kgone go ka latlhegelwa ke bontlha bongwe jwa metsi.
Namibia, ka jalo, e tlhalositse gore e tla goga sepatlo sa metsi aa mo nokeng, gape le lebaganye le metsi aa elelang mo lefatsheng la bone. Go itebaganya le dikgang tsa go nna jalo,ka ngwaga wa 1994 Angola, Namibia le Botswana a dumalane ka mokwalo wa go simolodisa lekalana la Permanent Okavango River Basin Water Commission (OKACOM), go tlisa dikgakololo mo mafatsheng ka boraro ka ga ditsela tse di botoka tsa go dirisa didirisiwa tsa noka ya Okavango ka manontlhotlho.
MorwalelaEdit
Fa mongwe a ka akanya ka makgobokgobo jaaka ditshika tsa setshidi se setona, ka jalo pelo ya sone e botona jwa selekanyo sa lekgolokgolo, makgolo a mabedi le masome a matlhano a dikhilomethara go ya mafelong a kwa godimo a Angola. Selekanyo se se a oketsega mme ga nngwefela mo ngwageng fa lefatshe la Angola le nelwa ke pula gararo ee fetang ee nang mo Botswana jaaka go ntse, ee romelang metsi aa mantsi mo Aferika ee reng morago e tshololele metsi a yone mo makgobokgobong a Okavango. Se se kaiwa e le morwalela mme eseng jaaka kwa mafatsheng a sele kwa morwalela o nang le ditshenyo tse di sa siamang, mo Okavango morwalela o nna o amogelwa.
Le fa dipula tsa kwa Angola di tshologa ka Firekgong, metsi a tsaya kgwedi yotlhe go tsamaya selekanyo sa dikhilomethara tse di makgolokgolo a noka ya Okavango. Gape a boa a tsaya kgwedi tse nne go tlhotlha ka dimela le metswedi ya bofelo ee selekanyo sa dikhilomethara tse di makgolo a mabedi le masome a matlhano a makgobokgobo. Ka ditlamorago morwalela o kwa godimo tlhata ka kgwedi ya Seetebosigo le Phatwe, ka nako ya fa Botswana a le mo pakeng ya mariga. Gape makgobokgoba a tlala gararo go fetla selekanyo sa one, a ngoka diphologolo go tswa bokgakala le gaufi gape a dira Aferika gore a nne nngwe ya lefelo la diphologolo .
Kwa bophareng jwa yone fa morwalela o le montsi mo ngwageng makgobokgobo a atlologa selekanyo sa makgolo le masome a matlhano a dikhilomethara go kgabaganya go tswa botlhaba go ya bophirima. Go fa mogopolo ka fa go leng selagana ka teng, fa mongwe a ka ne a lebisisa bontlha bongwe jwa makgobokgobo a le kgakajana,fa o ya le bontlha bongwe jwa one mongwe o ka lemoga gore bogodimo bo farologana le bonnye godimo ga selekanyo sa dikhilomethara tse di makgolo le masome a matlhano a dikhilomethara a le kwa tlase ga selekanyo sa 2m. Ka jalo mmu o monnye o o ka baka phetlogo ee tona.[3]
kitso ee kwadilweng go tsweng:Edit
- ↑ Siyabona Africa Travel (Pty) Ltd, "Popa Falls | Okavango River | Botswana" webpage: TravelZA-PopaFalls
- ↑ C. Michael Hogan (2008) Makgadikgadi , The Megalithic Portal, ed. A. Burnham [1]
- ↑ http://blog.africabespoke.com/okavango-delta-part-2/ Okavango River Flooding
Dikgoge tsa kwa ntleEdit
- Noka ya Okavango: motswedi wa Botselo
- Safari mo makgobokgobong
- Mmepe wa noka ya Okavango kwa Water Resources eAtlas
- Mmepe wa makgobokgobo a Okavango kwa RhinoAfrica
- Tsebe ya mogae ya OKACOM
- Khutlola ya OKACOM's EPSMO
- Mafelo a go iwang gone a Botswana
Coordinates: 18°57′43″S 22°29′04″E / 18.96194°S 22.48444°E


text:
Platinum Village Primary brings the trophy home!
The u/13 soccer team of Platinum Village Primary attended the soccer tournament at Camp Discovery on 8 - 10 April. The team made Platinum Village Primary proud by winning the tournament
(#Youhavetobeoddtobenumberone). Pictured here are Gilbert Adams, Otshepeng Boikanyo, Simehlule Chetywa, Avuyile Damane, Kabelo Kakole, Gofaone Letsogo, Siyabulela Mahene, Onka Malebye, Gomolemo Maleka, Thato Masilela, Milani Mdalelwa, Thoriso Mokgothu, Keotshepile Molaetsi, Reatlegile Mthwecu, Warona Nameng, Takatso Nyanyatsi, Tshepiso Sibeko, Siphosethu Jankie, Kealeboga Tlhomelang, Yamkelo Makhaya, Ludidi Yanga, Onalenna Montewa and Keorapetse Bloem.


text: 48 Utlwang seno, lona ditlogolwana tsa ga Jakobe,Lona ba lo ipitsang ka leina la Iseraele+Le ba lo duleng mo metsing a* Juda,Lona ba lo ikanang ka leina la ga Jehofa+Le ba lo goelang kwa Modimong wa Iseraele,Le fa gone e se ka boammaaruri le ka tshiamo.+2 Gonne ba ipitsa ka leina la motse o o boitshepo,+E bile ba batla gore Modimo wa Iseraele,+Yo leina la gagwe e leng Jehofa wa masomosomo, a ba eme nôkeng.3 “Dilo tse di fetileng* ke ne ka di lo bolelela bogologolo.Di ne tsa tswa mo molomong wa me,Mme ke ne ka dira gore di itsiwe.+Ka bonako fela ke ne ka dira sengwe ka se ke se buileng, mme di ne tsa direga.+4 E re ka ke ne ke itse gore lo tlhogoethata,Gore melala ya lona ke mesifa ya tshipi le diphatla tsa lona ke kopore,+5 Ke ne ka lo bolelela seno bogologolo.Ke ne ka dira gore lo se utlwe pele ga se diragala,Gore lo se ka lwa re, ‘Modingwana wa rona o dirile seno;Setshwantsho sa rona se se betlilweng le setshwantsho* sa rona se se bopilweng di laetse seno.’6 Lo utlwile e bile lo bone dilo tseno tsotlhe.A ga lo kitla lo di bolela?+Go tloga jaanong ke lo itsise dilo tse disha,+Diphiri tse di fitlhilweng ka kelotlhoko tse lo iseng lo di itse.7 Ke gone di bopiwang gone jaanong, mme e seng bogologolo,Dilo tse lo neng lo ise lo ke lo di utlwe pele ga letsatsi la gompieno,Gore lo se ka lwa re, ‘Re ne re setse re di itse.’8 Nnyaa, ga lo a utlwa,+ ga lo a ka lwa itse,E bile mo nakong e e fetileng ditsebe tsa lona di ne di sa bulega.Gonne ke a itse gore lo boferefere thata,+E bile lo ntse lo bidiwa modirabosula go tloga fela fa lo tsholwa.+9 Mme ke tla thiba bogale jwa me ka ntlha ya leina la me;+Ka ntlha ya pako ya me, ke tla ithiba,Mme ga nkitla ke go nyeletsa.+10 Ke go itshekisitse, mme e seng jaaka selefera.+Ke letlile gore o boge e le gore ke go phepafatse, fela jaaka tshipi e tsenngwa mo molelong o mogolo gore e nyerologe.+11 Ruri ke tla dira seno ka ntlha ya leina me,+Gonne nka letla jang gore leina la me le tlontlololwe?+Ga nkitla ke letla ope a newa tlotlo e e ntshwanetseng.*12 Ntheetse wena Jakobe, le wena Iseraele, yo ke go biditseng.Ke ntse ke le ene Yoo.+ Ke nna wa ntlha; gape ke nna wa bofelo.+13 Seatla sa me se ne sa thaya motheo wa lefatshe,+E bile seatla sa me sa moja se ne sa phutholola magodimo.+Fa ke di bitsa, di ema mmogo.14 Phuthegang lotlhe, mme lo reetse.Ke modingwana ofe mo gare ga medingwana* o o neng wa itsise dilo tseno?Jehofa o mo* ratile.+O tla dira se a se ratang ka Babelona,+E bile lebogo la gagwe le tla tlhasela Bakaladia.+15 Nna ka bonna ke buile, e bile ke mmiditse.+Ke mo tlisitse, e bile tsela ya gagwe e tla atlega.+16 Nkatameleng mme lo utlwe seno.Go tswa fela kwa tshimologong ga ke a ka ka buela mo sephiring.+Go tloga fela ka nako ya fa go ne go direga ke ne ke le teng.”Mme jaanong Morena Molaodimogolo Jehofa o nthomile, e bile o tsentse moya wa gagwe mo go nna.17 Seno ke se Jehofa, Morekolodi wa gago, Modimo yo o Boitshepo wa Iseraele, a se buang:+“Nna Jehofa, ke Modimo wa gago,Ene yo o go rutang gore o tshele ka tsela e e tla go tswelang mosola,+Ene yo o go kaelang tsela e o tshwanetseng go tsamaya mo go yone.+18 Fa fela o ka tlhwaela ditaelo tsa me tsebe,+Kagiso ya gago e ne e tla nna fela jaaka noka,+Le tshiamo ya gago e ne e tla nna jaaka makhubu a lewatle.+19 Bana* ba gago ba ne ba tla nna bantsi jaaka motlhaba,*Le ditlogolwana tsa gago di ne di tla nna dintsi jaaka matlapana a one.+Leina la bone le ne le se kitla le kgaolwa kgotsa le nyelediwa fa pele ga me.”20 Tswang mo Babelona!+Tshabang lo tswe mo Bakaladieng!Itsiseng seno ka go tlhaba mokgosi wa boitumelo! Se boleleng!+Dirang gore se itsiwe kwa dikhutlong tsa lefatshe.+Buang lo re: “Jehofa o rekolotse motlhanka wa gagwe e bong Jakobe.+21 Ga ba a ka ba tshwarwa ke lenyora fa a ne a ba tsamaisa mo mafelong a a kgakgabetseng.+O ne a dira gore metsi a tswe mo lefikeng gore ba nwe;O ne a phatlola lefika mme a dira gore metsi a pomponyege.”+22 Jehofa a re, “Batho ba ba bosula ga ba na kagiso.”+


text: 24 O se ka wa tswela batho ba ba bosula pelo,E bile o se ka wa eletsa go nna le bone,+2 Gonne ba nna ba akanya thata ka thubakanyo,E bile ba nna ba bua ka ditiro tse di bosula.3 Ntlo* e agiwa ka botlhale,+E bile e sirelediwa ka temogo.4 Ka kitso, diphaposi tsa yone di tladiwaKa matlotlo otlhe a mefutafuta a a tlhwatlhwakgolo le a mantle.+5 Monna yo o botlhale o nonofile,+E bile motho o oketsa maatla a gagwe ka kitso.6 O tla tlhabana ka kgakololo e e botlhale,+E bile fa go na le bagakolodi ba bantsi go nna le phenyo.*+7 Motho yo o seeleele o tsaya go nna le botlhale jwa boammaaruri e le selo se se sa kgonegeng;+Ga a na sepe se a ka se buang kwa kgorong ya motse.8 Ope fela yo o logang maano a a bosulaO tla bidiwa mologamaano yo mogolo.+9 Maano a boeleele* a isa kwa boleong,E bile batho ba tlhoile mosotli.+10 Fa o kgobega marapo mo letsatsing la matshwenyego*O tla felelwa ke maatla.11 Golola ba ba isiwang kwa losongO bo o thibele ba ba kgokgweetsegelang go ya go bolawa.+12 Fa o re: “Mme re ne re sa itse seno,”A Ene yo o tlhatlhobang dipelo* ga a kitla a lemoga seo?+Eleruri, Ene yo o go lebileng o tla itseE bile o tla duela mongwe le mongwe go ya ka ditiro tsa gagwe.+13 Morwaaka, ja tswina ya dinotshe, ka gonne e molemo;Tswina ya dinotshe e e tswang mo mamepeng e monate fa o e e ja.14 Ka tsela e e tshwanang, itse gore botlhale bo ka go solegela molemo.*+Fa o bo bone, o tla nna le bokamoso jo bo molemoE bile tsholofelo ya gago ga e kitla e kgaolwa.+15 O se ka wa dira bosula ka go lalela mosiami gaufi le legae la gagwe;O se ka wa senya lefelo la gagwe la boikhutso.16 Gonne le fa mosiami a ka wa ga supa, o tla tsoga gape,+Mme badirabosula bone ba tla wa ka ntlha ya masetlapelo.+17 Fa mmaba wa gago a wa, o se ka wa itumela,E bile fa a kgopiwa, o se ka wa letla gore pelo ya gago e itumele;+18 Go seng jalo, Jehofa o tla bona seo a bo a sa itumele,E bile o tla tlosa bogale jwa gagwe mo go ene.*+19 O se ka wa kgopisega* ka ntlha ya batho ba ba bosula;O se ka wa ba tswela pelo,20 Gonne badirabosula ga ba na bokamoso;+Lobone lwa batho ba ba bosula lo tla timiwa.+21 Morwaaka, boifa Jehofa le kgosi.+E bile o se ka wa itsalanya le batlhanogi,*+22 Gonne ba tla welwa ke masetlapelo ka tshoganyetso.+Ke mang yo o itseng gore boobabedi* ba tla ba tlisetsa tshenyego efe?+23 Mafoko ano le one ke a batho ba ba botlhale:Go tsaya letlhakore fa o atlhola ga go a siama.+24 Ope fela yo o rayang modirabosula a re, “Wena o siame,”+O tla hutsiwa ke ditšhaba e bile o tla atlholwa ke merafe.25 Mme batho ba ba kgalemelang modirabosula, ba tla atlega;+Ba tla tlelwa ke masego a dilo tse di molemo.+26 Batho ba tla suna motho yo o arabang ka boikanyegi.*+27 Baakanya tiro ya gago e e kwa ntle, mme o rulaganye sengwe le sengwe kwa tshimong;Go tswa foo, o age ntlo* ya gago.28 O se ka wa latofatsa moagelani wa gago o se na mabaka a a utlwalang.+O se ka wa dirisa molomo wa gago go tsietsa ba bangwe.+29 O se ka wa re: “Ke tlile go mo dira fela jaaka a ntirile;Ke tlile go ipusolosetsa go ya ka se a se ntirileng.”*+30 Ke fetile fa tshimong ya setshwakga,+Fa tshimong ya morara* ya motho yo o seng botlhale.31 Ke bone e tlhogile mefero gotlhe fela;E ne e khurumeditswe ke dibabetsane,E bile lobota lwa yone lwa maje lo ne lo thubegile.+32 Ke ne ka lemoga seno ka bo ka se isa pelong;Ke ne ka se bona mme ka ithuta thuto* eno:33 Fa o robala go le gonnye, o otsela go le gonnye,O phutha diatla go le gonnye gore o ikhutse,34 Khumanego e tla go tlela fela jaaka senokwane,Le tshotlego e tla go tlela jaaka legodu le le tshotseng sebetsa.+


text:
Go boifa Jehofa go dira gore botshelo bo nne boleele (27)
10 Diane tsa ga Solomone.+Morwa yo o botlhale o itumedisa rraagwe,+Mme morwa yo o seeleele o hutsafatsa mmaagwe.2 Matlotlo a a kokoantsweng ka bosula ga a kitla a tswela mosola,Mme go dira se se siameng ke gone go tla gololang mo losong.+3 Jehofa ga a kitla a letla gore mosiami a tshwarwe ke tlala,+Mme o tla tima badirabosula se ba se eletsang.4 Yo o sa direng sepe o tla humanega,+Mme yo o dirang ka natla o tla huma.+5 Morwa yo o botlhale o phutha dijalo go le selemo,Mme morwa yo o tlhabisang ditlhong, o thulametse ka nako ya thobo.+6 Mosiami o tla amogela masego,+Mme molomo wa badirabosula o fitlha boferefere.7 Mosiami o tla gakologelwa a bo a segofadiwa,+Mme leina la badirabosula le tla nyelela.+8 Motho yo o botlhale o tla amogela kgakololo,+Mme yo o buang a sa akanye o tla boga.+9 Motho yo o dirang se se siameng o tla tsamaya ka pabalesego+Mme yo o sokamisang ditsela tsa gagwe o tla lemogiwa.+10 Motho yo o tsipang leitlho la gagwe ka boferefere o baka khutsafalo,+Mme yo o buang a sa akanye o tla boga.+11 Molomo wa mosiami ke motswedi wa botshelo,+Mme molomo wa badirabosula o fitlha boferefere.+12 Motho yo o tlhoileng ba bangwe o tsosa manganga,Mme motho yo o nang le lorato o iketleeleditse go itshwarela ba bangwe ka metlha.+13 Botlhale bo fitlhelwa mo go se motho yo o nang le temogo a se buang,+Mme thupa e tshwanetse mokwatla wa motho yo o seng botlhale.+14 Ba ba botlhale ba rata* kitso,+Mme molomo wa seeleele o baka tshenyego.+15 Dikhumo* tsa mohumi di tshwana le motse wa gagwe o o sireletsegileng.Mme mohumanegi o a boga ka gonne ga a na sepe.+16 Ditiro tsa mosiami di isa kwa botshelong;Mme ditiro tsa modirabosula di felela ka boleo.+17 Motho yo o reetsang kotlhao ke tselana e e yang kwa botshelong mo go ba bangwe,*Mme motho yo o itlhokomolosang kgalemelo o faposa ba bangwe.18 Motho yo o fitlhang letlhoo la gagwe o bua maaka,+E bile yo o anamisang dipego tsa letlhoo* ke sematla.19 Yo o buang thata o tla dira diphoso,+Mme ope fela yo o laolang se a se buang o dira ka botlhale.+20 Loleme lwa mosiami le tshwana le selefera e e di gaisang tsotlhe,+Mme pelo ya modirabosula ga e botlhokwa go le kalo.21 Mafoko a mosiami a kgothatsa* ba le bantsi,+Mme dieleele di a swa ka ntlha ya go tlhoka botlhale.+22 Tshegofatso ya ga Jehofa ke yone e e humisang motho,+Mme ga a e oketse ka botlhoko.*23 Go dira boitsholo jo bo tlhabisang ditlhong go tshwana le motshameko mo mothong yo o sematla,Mme motho yo o nang le temogo o na le botlhale.+24 Se modirabosula a se boifang ke sone se se tla mo tlelang;Mme basiami ba tla newa se ba se eletsang.+25 Fa phefo ya matsubutsubu e kgabaganya, modirabosula o tla bo a sa tlhole a le teng,+Mme mosiami o tshwana le motheo o o nnelang ruri.+26 Fela jaaka binika mo menong le mosi mo matlhong,Motho yo o setshwakga o ntse jalo mo go yo a mo romang.*27 Motho yo o boifang Jehofa o tla tshela lobaka lo loleele,+Mme modirabosula o tla swa ka bonako.+28 Tsholofelo ya basiami e tlisa boitumelo,+Mme se badirabosula ba se solofetseng ga se kitla se direga.+29 Tsela ya ga Jehofa ke kago e e thata mo go yo o se nang molato,+Mme e kaya tshenyego mo go ba ba dirang bosula.+30 Mosiami ga a kitla a digiwa le ka motlha,+Mme badirabosula ga ba kitla ba tlhola ba nna gone mo lefatsheng.+31 Molomo wa mosiami o ntsha* botlhale,Mme loleme lo lo sokameng lo tla kgaolwa.32 Molomo wa mosiami o itse se se itumedisang,Mme molomo wa badirabosula o bua dilo tse di sokameng.


text:
SETLHOGO SA KA FA NTLE | A O LAOLA BOTSHELO JWA GAGO?
Kgwetlho: Ditiro Tse Dintsi
BANA ba gago ba a go tlhoka. Mothapi wa gago le ene o a go tlhoka. Molekane wa gago o batla gore o mo direle sengwe. Ka fa letlhakoreng le lengwe, o tlhokomela batsadi ba gago ba ba lwalang. O ne o sa batle gore botshelo jwa gago bo nne jaana, mme seno se direga letsatsi le letsatsi. O ipotsa jaana: “Nka dirang? Mme gone ba a ntlhoka!” O ka tswa o sa kgone go dira sengwe le sengwe se ba se batlang. O ka dira jang gore o kgone go laola botshelo jwa gago gape?
SEKAO SE SE MO BAEBELENG: MOSHE
E re ka Moshe e ne e le moatlhodi kwa Iseraele mo metlheng ya ditiragalo tsa Baebele, a ka tswa a ne a akanya gore o dira fela se a tshwanetseng go se dira. Mme mogogwadiagwe o ne a mo raya a re: “Ga go a siama kafa o dirang ka gone. Ruri o tla lapa.” O ne a akantsha Moshe gore a neye banna ba ba tshwanelegang maikarabelo a go atlhola mme dikgetsi tse di thata ba di ise kwa go Moshe. Seno se ne sa felela ka eng? Mogogwadia Moshe o ne a mo tlhomamisetsa jaana: “Ruri o tla kgona go emelana le yone e bile, . . . setšhaba seno sotlhe se tla goroga ka kagiso.”—Ekesodo 18:17-23.
SE DELINA A SE DIRANG
Jaaka go tlhalositswe mo setlhogong sa ntlha, Delina o tshwerwe ke dystonia, e leng mofuta mongwe wa bolwetse jo bo golafatsang mesifa. Gape o tlhokomela mogoloe le bomonnawe ba babedi. A re: “Ke lemogile gore ke kgona go fokotsa go tshwenyega mo maikutlong fa ke sa dire dilo tse dintsi ka nako e le nngwe le fa ke sa busetse tiro e ke tshwanetseng go e dira kwa morago. Go bolelela batho ka boemo jwa me go dirile gore bangwe—go akaretsa le monna wa me—ba nthuse. Gape ke dirisa nako e sekae moso mongwe le mongwe ke bereka mo tshingwaneng e leng selo se ke se ratang thata.”
“Sengwe le sengwe se na le nako e se e tlhometsweng.”—Moreri 3:1
SE O KA SE DIRANG
Fa o na le ditiro tse dintsi, leka seno:
Kopa thuso. Ka sekai, a go na le bana mo lapeng ba ba ka go thusang? A go na le ba masika le ditsala ba ba nnang gaufi ba ba ka go thusang?
Bolelela ba bangwe gore o tlhoka eng. Ka sekai, bua le mothapi wa gago fa e le gore o go imetsa ka tiro. O se ka wa mo tshosetsa ka gore o tla tlogela tiro. Mo itsise ka dikgwetlho tse o lebanang le tsone. A ka nna a go fokoletsa tiro.
Kwala ditiro tse o tshwanetseng go di dira mo bekeng. A tse dingwe di ka dirwa ke batho ba bangwe?
O se ka wa ikutlwa o patelesega go nna gone ka metlha fa o lalediwa mo dikokoanong. Ka bonolo bolelela ba ba go laletsang gore o ka se kgone go tla ka gonne o tshwaregile kgotsa o na le letsapa.
Sa Botlhokwa: Fa o leka go dira sengwe le sengwe ka nako e le nngwe, o ka se kgone go dira sepe.


text:
GO THUSA LELAPA | BASHA
Go Lebana le Diphetogo
KGWETLHO
Tiro ya ga rraago e tlhoka gore lelapa la lona le fuduge.
Tsala ya gago e fudugela kgakala.
Mogoloo o tswa mo lelapeng ka gonne o a nyalwa.
O tla lebana jang le diphetogo tseno?
Setlhare se se obegelang gongwe le gongwe kwa phefo e yang gone, se kgona go emelana le setsuatsue. Fela jaaka setlhare seo, le wena o ka ithuta go fetofetoga le maemo a o sa kgoneng go a fetola. Mme gone, pele re sekaseka kafa o ka dirang seo ka gone, ela tlhoko dilo di le mmalwa tse o tshwanetseng go di itse ka diphetogo.
SE O TSHWANETSENG GO SE ITSE
O ka se thibele diphetogo. Baebele e bua boammaaruri jo bo se nang bana ba phefo fa e re: “Botlhe ba diragalelwa ke motlha le tiragalo e e sa bonelwang pele.” (Moreri 9:11) Nako nngwe mo botshelong o tla lebana le maemo a a bontshang gore mafoko ao a boammaaruri. Gone ke boammaaruri gore ga se gore ditiragalo tsotlhe tse re sa di lebelelang di bosula. Mme diphetogo dingwe tse kwa tshimologong di neng di lebega di le bosula, di ka nna tsa re solegela molemo. Le fa go ntse jalo, batho ba le bantsi ba rata go dira selo se se tshwanang letsatsi le letsatsi mme fa go nna le diphetogo—di ka tswa di siame kgotsa di sa siama—di ba tlhakatlhakanyetsa botshelo.
Diphetogo di ka baka kgatelelo ya maikutlo, segolobogolo mo baneng. Ka ntlha yang? Lekawana lengwe le le bidiwang Alex * la re: “O setse o ngomolwa pelo ke diphetogo tse di diregang mo mmeleng wa gago, jaanong diphetogo tse dingwe tse di tlang di go ngomola pelo le go feta.”
Lebaka le lengwe ke leno: Fa batho ba ba godileng ba lebana le diphetogo, ba ka akanya ka se se ileng sa ba diragalela mo nakong e e fetileng go bona gore ba ile ba lebana jang le boemo joo. Mme basha bone ga ba na maitemogelo a a kalo a botshelo.
Ithute go tlwaela. Motho yo o fetofetogang le maemo o kgona go boa a siama gape fa a diragaletswe ke sengwe se se bosula kgotsa fa maemo a gagwe a botshelo a fetogile. Ga a kgone fela go tlwaela maemo a masha mme gape ga a letle maemo ao gore a emise botshelo jwa gagwe. Basha ba ba fetofetogang le maemo ga ba ineele motlhofo go dirisa diokobatsi kgotsa bojalwa fa ba gateletswe mo maikutlong.
SE O KA SE DIRANG
Amogela maemo. Ga go pelaelo gore o lebeletse gore sengwe le sengwe se tsamaye jaaka o batla mo botshelong jwa gago mme ga go kgonege. Ditsala tsa gago di tla fuduga kgotsa di tla nyalwa; bana ba gaeno ba tla gola ba bo ba tswa mo gae; maemo a ka pateletsa lelapa la gaeno go fuduga, a dira gore o tlogele ditsala tsa gago mme o ye go simolola botshelo sesha. Go botoka go amogela maemo jaaka a ntse go na le go nnela go akanya ka dilo tse di sa tsamayeng sentle.—Molaomotheo wa Baebele: Moreri 7:10.
Tlhoma mogopolo mo isagweng. Go tlhoma mogopolo mo dilong tse di fetileng go tshwana le go kgweetsa mo tseleng e e nang le pharakano mme o lebile seipone se se go bontshang kwa morago. Ga go phoso go nna o okomela seipone go bona se se diregang kwa morago mme gone o tshwanetse go tlhoma mogopolo mo tseleng. Go ntse fela jalo le fa o lebana le diphetogo. Leka go tlhoma mogopolo kwa pele. (Diane 4:25) Ka sekai, ke mokgele ofe o o ka ipeelang one mo kgweding e le nngwe kgotsa tse thataro tse di latelang?
Tlhoma mogopolo mo dilong tse di molemo. Lekgarebe lengwe le le bidiwang Laura la re: “Go fetofetoga le maemo go amana le tsela e motho a lebang dilo ka yone. Batla dilo tse di molemo mo boemong jo o lebaneng le jone.” A go na le sengwe se se itumedisang ka maemo a masha a o leng mo go one?—Molaomotheo wa Baebele: Moreri 6:9.
Mosetsana mongwe yo o bidiwang Victoria a re fa a ne a le mo dingwageng tsa bolesome, ditsala tsa gagwe tsotlhe di ne tsa fuduga. A re: “Ke ne ke jewa ke bodutu e bile ke eletsa gore dilo di ka bo di sa fetoga. Mme fa ke leba kwa morago, ke lemoga gore ke gone ke neng ka simolola go gola mo tlhaloganyong. Ke ile ka lemoga gore fa motho a gola o tlhoka go lebana le diphetogo mo botshelong. Gape ke ne ka lemoga gore mo ke nnang gone, go na le batho ba bangwe ba nka itsalanyang le bone.”—Molaomotheo wa Baebele: Diane 27:10.
Go tlhoma mogopolo mo dilong tse di fetileng go tshwana le go kgweetsa mo tseleng e e nang le pharakano mme o lebile seipone se se go bontshang kwa morago
Thusa ba bangwe. Baebele ya re: “Lo tlhokomela, e seng go kgatlhegela dilo tse di amang lona fela, mme gape go kgatlhegela le dilo tse di amang ba bangwe.” (Bafilipi 2:4) Selo se se ka go thusang go lebana le dikgwetlho tsa gago ke go thusa ba bangwe ka tsa bone. Anna wa dingwaga di le 17 a re: “Fa ke ntse ke gola, ke ile ka lemoga gore go thusa motho yo o mo boemong jo bo tshwanang le jo ke leng mo go jone—kgotsa jo bo maswe le go feta—go ne go ntsholegela molemo!”
^ ser. 11 Maina mangwe mo setlhogong seno a fetotswe.


text:
Tlhaloso
Flip, o tsaya Flippie le Ditsala mo leetong go ba ruta gore ba itshireletse jang le gore ba sireletse ba bangwe jang mo COVID 19.
Mokwadi
Charlotte Ewins
Batshwantshi
Riaan Retief & Lindsey van Heerden
Dikarolo tsa botlhokwa tsa motseletsele di akaretsa:
- Go nna le ponalo e e kgatlhisang
- E ikaelela go fitlhelela ditlhopha tse di farologaneng tsa dingwaga (dingwaga 4 – 7)
- Diteng tsa tlhotlheletsano ya botsayakarolo
- E thusa puo le tlhamo ya dikgopolo
- Go ka dirisiwa dipuo tse di farologaneng mo go ithuteng puo ya bobedi kgotsa ya boraro ka tsela e e se nang matshosetsi


text:
Albertina Sisulu, yo a bidiwang ka lerato gore Mmaagwe Setšhaba kgotsa Ma Sisulu, o itsege thata ka go nna Moaforika Borwa mokgaratshi kgatlhanong le tlhaolele le mosadi wa mokgaratshi ka ena, Walter Sisulu. O itsege ka bokgoni ba gagwe ba boeteledipelele le maatla a bomme ao a mo tsereng go tswa a masimololong a a boikokobetso kwa Transkei go nna mongwe wa baganka ba ba tlotlegang le go nna le tlhotlheletso thata mo Aforika Borwa.
A tswelela ka tlhago ya go nna a didimetse jwa gagwe le go ikokobetsa mme a tswelela pele go ka boganka le go nonofa mo tsamaong ya dingwaga tsa tlhorontsho go mo dira mosadi o o kgethegileng o a tshwanelang ke go ketekwa.
Moporesidente Jacob Zuma o mo tlhalositse jaaka ‘pilara ya maatla e seng fela mo lelapeng la Sisulu, mme gapeya mokgatlho wa kgololosego o otlhe, ka fa a godisitse, a gakolola, a tataisa le go ruta bontsi jwa baeteledipele le basimolodi ba temokerasi mo Aforika Borwa’. Sisulu o kile a fetisa kgopolo ya go nna morutabana o a kileng a mo bolelela gore; “Maitsholo a gago ke morutabana yo o gaisang botlhe.
E maatla go feta sengwe le sengwe se o se buang”. Go ya ka maitsholo a Sisulu, ga go makatse go utlwa gore mafoko a a ne a mo rotloetsa. Boswa jwa gagwe bo ikaegile mo ditlamorago tsa nako e telele ya kgaratlho e thata. O tshwere maemo a a kgethegileng a tlotla mo baeteledipeleng ba Aforika Borwa. Kwa pele tsa kgaratlho, ena le ba lelapa la gagwe ba ne ba tlhorontshwa mo diatleng tsa puso ya bosemorafe ya tlhaolele.
Fa gare ga tsona tsotlhe o nnile boikanyego mme a gana go tshosetswa, a nna a tlhomame mo tseleng ya gagwe ya naga e e gololesegileng e senang bosemorafe. “Leka jaaka ba ka dira, ba ne ba ka robe mowa wa gagwe, ba ne ba ka se mo dire gore a nne le letlhoo, ba ne ba ka se fenye lerato la gagwe”, go rile Mobišopomogolo Desmond Tutu” ka ga gagwe.